text:
Samgonguavtala frá 14. september 2015
Samhaldsfesti, sjálvbjargni og frælsi
Samgonguskjal millum
Javnaðarflokkin, Tjóðveldi og Framsókn
Samgonguskjal millum
Javnaðarflokkin, Tjóðveldi og Framsókn
Vit staðfesta, at Føroyar eru millum ríkastu tjóðir í heiminum við ovurstórum náttúruríkidømi, ríkari mentan, skapandi og dugnaligum fólki og framtakshugaðum vinnulívi. Vit hava allar fortreytir fyri at skapa eitt sjálvbjargið samfelag við ríkum møguleikum, sterkum felagsskapi og javnbjóðis rættindum fyri okkum øll.
Aðalmálið er, at valdið og virðini skulu út til fólkið. Vit skulu skapa einar sterkar, samhaldsfastar og sjálvbjargnar Føroyar. Vit vilja menna eitt tíðarhóskandi vælferðarsamfelag fyri alt fólkið í Føroyum, sum kann kappast við grannalondini um at draga fólk og virksemi til sín.
Búskapurin er vaksin seinastu árini, ríkir møguleikar eru fyri framburði, og fólkatalið er vaksið. Tó staðfesta vit, at virðini eru savnað á alsamt færri hondum, ójavnin er vaksin, skuldin er økt, aldurssamansetingin er framvegis ein avbjóðing, og búskaparliga haldførið er versnað. Gongdin fram ímóti einum sjálvberandi búskapi er steðgað, og ríkisveitingin er hækkað.
Skilvísur búskaparpolitikkur skal leggja trygga grund undir ein sjálvbjargnan og haldføran búskap. Javnari býti av ríkidøminum skal tryggja, at virðini í størri mun koma í umfar og harvið skapa størri vøkstur og trivnað. Nýskipanir skulu menna einar vælvirkandi Føroyar við fleiri møguleikum, framburði og dyggari áliti og javnrættindum fyri allar borgarar.
Skeiva aldurs- og kynsbýtið er millum størstu avbjóðingar landsins. Samgongan fer at møta hesum við einum málsøknum vinnupolitikki, ið kann skapa arbeiðspláss, og við íløgum í útbúgving og betri lestrarumstøður, so ungdómur og barnafamiljur kunnu støðast, virka og trívast í Føroyum. Fleiri mentanartilboð, betri bústaðarmøguleikar og góð livikor annars skulu fjálga og fjølga um fólkið. Serstøk átøk skulu setast í verk í mun til kvinnuundirskotið og integratiónina av útlendingum.
Ein nýggj stjórnarskipan skal staðfesta, at Føroya fólk hevur valdið í Føroyum. Lógin skal áseta og útgreina sjálvsavgerðarrættin og fólkaræðisliga stýrislagið hjá Føroya fólki. Hon kemur til fólkaatkvøðu í seinasta lagi í 2017.
Spekulasjón við privatum keypi og sølu av fiskirættindum verður steðgað, og øll fyrisitingin av lógini um vinnuligum fiskiskap eftirmett. Ein grundleggjandi nýskipan av fiskivinnuni verður millum høvuðsmálini hjá samgonguni. Ein breitt samansettur arbeiðsbólkur við fakligum førleikum og vinnuligum royndum verður alt fyri eitt settur at gera tilmæli til politisku skipanina um nýskipan í fiskivinnuni frá 1. januar 2018. Meginreglan er, at vinnan skal virka eftir marknaðartreytum.
Ein nýhugsandi vinnupolitikkur skal skapa størri fjølbroytni, fleiri størv og hægri inntøkur. Kjarnan í vinnupolitikkinum verður, at okkara fjølbroytta tilfeingi verður gagnnýtt, at fleiri vørur og tænastur verða framleiddar, og at føroyskar loysnir og førleikar støðugt verða ment. Eitt serstakt mál er at talgilda Føroyar og geva føroysku KT-vinnuni nýtt grundarlag við millum annað at tryggja, at tær grundleggjandi KT-skipanirnar verða goymdar og viðgjørdar í Føroyum.
Uttanríkistænastan verður útbygd. Útflutningspolitikkur verður orðaður. Arbeitt verður miðvíst fyri betri handilssambandi við onnur lond og møguleikum fyri at taka lut í altjóða sambondum og felagsskapum.
Sum partur í einum sínamillum tengdum heimi hava Føroyar eisini ábyrgd í mun til tær ovurhonds stóru avbjóðingarnar við flóttafólki og neyðstøddum kring heimin - og á henda hátt av at royna at skapa eitt tryggari heimssamfelag.
Alment og privat eru fortreytir fyri hvørjum øðrum. Stuðlast skal undir privat framtakssemi, íverkseting og nýmenning. Tað privata skal innan ávís øki kunna bjóða seg fram at loysa nakrar tænastur hjá tí almenna í tann mun, tað er bíligari og betri. Ein eigarapolitikkur skal orðast fyri almennar fyritøkur, grunnar o.a., sum eisini skal lýsa, um ávísar almennar fyritøkur, hvørs uppgávur eru vinnuligar heldur enn almennar, kunnu verða einskildar.
Góður skúlaskapur og lívslong læra eru grundin undir einum framkomnum samfelag. Útbúgving og gransking verða tí millum fremstu mál samgongunnar. Førleikarnir at taka lut í fólkaræðinum eiga at verða styrktir frá barnsbeini gjøgnum skúla og útbúgving.
Mentan og list skapa okkum sum menniskju og samfelag, og kreativitetur er ein grundleggjandi framdráttarmegi. Mentanarpolitikkur skal tí setast høgt í politiska arbeiðinum.
Eitt gott og útbygt samferðslukervi – innanoyggja og til umheimin – er avgerandi fyri trivnað og møguleikar hjá fólki og vinnu. Tí verða íløgur støðugt gjørdar og átøk framd til tess at geva fólki javnsettar møguleikar kring landið.
Umhvørvis- og náttúruvernd skulu uppraðfestast til gagns fyri verandi og komandi ættarlið. Ferð skal av álvara setast á at leggja orkunýtsluna um, so vit gerast sjálvveitandi við grønari orku.
Øllum borgarum skulu tryggjast javnrættindi. Hvør einstakur skal eiga møguleikan at smíða sær eitt eydnuríkt lív eftir egnum huga og evnum og at taka lut og ábyrgd í samfelagnum. Hetta tryggjar sosialt og mentanarligt fjølbroytni, sum gevur trivnað og skapanarhug.
Í sonevndum etiskum málum stendur hvørjum einstøkum tingfólki frítt at atkvøða eftir egnari sannføring.
Í øllum arbeiði vilja vit skapa álit á politisku skipanina. Øll mál skulu viðgerast í opinleika, og fólk, sum vara av, serfrøði og fakfólk verða hoyrd og vird. Somuleiðis skal rættartrygdin styrkjast og verjast eins og rætturin hjá borgaranum til innlit og gjøgnumskygni.
Øll átøk, sum samgongan fremur, eru treytað av fíggjarstøðu landsins og búskaparligum skilvísi. Samgongan vil í øllum nýskipanum leggja dent á at finna breiðar semjur og at byggja avgerðirnar á fakligt og fólkaræðisligt grundarlag.
HØVUÐSMÁL, SUM VIT FARA UNDIR AT LOYSA ALT FYRI EITT
Vit ásanna, at stór og átrokandi mál skulu loysast í føroyska samfelagnum. Tí fara vit alt fyri eitt undir hesar høvuðsavbjóðingar:
- At seta í verk eina nýskipan av fiskivinnuni.
- At fremja broytingar í skattapolitikkinum, so lág- og miðallønt fáa ein skattalætta.
- At geva fólkinum høvi at samtykkja sína egnu stjórnarskipan á fólkaatkvøðu, at fastfrysta ríkisveitingina og taka mál á føroyskar hendur.
- At taka avbjóðingina við aldurs- og kynssamansetingini í álvara við íløgum í ungdóm, útbúgving, mentan og barnafamiljur.
- At tryggja langtíðarhaldføran búskap við m.a. búskapargrunni og konjunkturjavnandi fíggjarpolitikki.
- At seta í verk menningarætlan fyri heilsuverkið, sum tryggjar viðgerðir og tænastur á nútímans støði.
- At gera nýggja pensjónsskipan, sum skal tryggja øllum góða pensjón og samstundis rætta teir ójavnar og haldføristrupulleikar, sum komu í við forskattingini av pensjónum.
- At gera íløgur í grøna orku, so Føroyar kunnu gerast sjálvveitandi við varandi orku.
Nýskipan í fiskivinnuni
Vit vilja fremja eina grundleggjandi nýskipan í fiskivinnupolitikkinum, sum verður sett í verk frá 1. januar 2018. Nýskipanin skal byggja á hesar aðalreglur:
· Allur fiskiskapur skal vera lívfrøðiliga, búskaparliga og samfelagsliga burðardyggur.
· Livandi fiskiríkidømið í føroyskum sjógvi og tað, sum Føroyar hava samráðst seg til í avtalum við onnur lond, skal framhaldandi vera fólksins ogn og kann ikki gerast ogn hjá privatum feløgum ella einstaklingum ella fara á útlendskar hendur.
· Fiskirættindi skulu vera á føroyskum hondum.
· Farast skal frá privatari sølu av loyvum og fiskirættindum.
· Farast skal frá politiskari útluting av fiskirættindum til eina marknaðargrundaða skipan.
· Veiddur fiskur skal vera atkomiligur hjá virkjum á landi at bjóða uppá.
· Veiðan og alt av fiskinum eigur at verða fingið til lands og í størstan mun virðisøkt í Føroyum.
· Bert feløg, sum hava føroyskar eigarar, eru skrásett í Føroyum, rinda skatt í Føroyum og sum rinda manningini hýru sambært føroyskum sáttmála, kunnu bjóða seg fram í føroyskari fiskiveiði.
· Serlig skipan kann gerast fyri útróðrarflotan.
Til tess at fremja hesa nýskipan í verki, setur landsstýrisfólkið beinanvegin ein breitt samansettan arbeiðsbólk við fakligum førleikum og vinnuligum royndum, ið skal gera tilmæli til politisku skipanina, sum byggir á omanfyrinevndu aðalreglur. Í arbeiðinum skal bólkurin regluliga hoyra allar partar í vinnuni.
Í tilmælinum skal ítøkiligt uppskot gerast til, hvussu broytingarnar frá verandi skipan til nýggju skipanina skulu fara fram í eini skiftistíð. Somuleiðis skulu atlit takast til, at støðan hjá ymsu pørtunum av flotanum er ymisk, og at verandi aktørar á ein skynsaman hátt kunnu laga seg til broyttu treytirnar. Tá ið tilmælið fyriliggur, vera politiskar samráðingar millum allar flokkar á tingi um at gera eina varandi semju um fiskivinnuna. Lógaruppskotið verður lagt fyri Løgtingið í seinasta lagi á ólavsøku 2016.
Fyri at lætta um trýstið á botnfiskastovnarnar undir Føroyum verður beinanvegin miðað eftir, at vit í býtisavtalum við grannalondini kunnu økja um botnfiskakvoturnar fyri heimaflotan í fremmandum sjógvi.
Stjórnarskipan og mál á føroyskar hendur
Ein nýggj stjórnarskipan skal staðfesta, at Føroya fólk hevur valdið í Føroyum. Lógin skal staðfesta og útgreina sjálvsavgerðarrætt Føroya fólks, herundir at allur rættur at avgera framtíðar ríkisrættarstøðu Føroya er hjá Føroya fólki. Eisini skal stjórnarskipanin áseta Føroya fólkaræðisliga stýrislag eins og rættindi og skyldur borgaranna, tá ið tað snýr seg um javnrættindi, persónligt frælsi, rætt til menning, sosiala trygd, rættartrygd, arbeiði og vinnu og rætt til innløgu og gagnnýtslu av felags tilfeingi. Lógin kemur til fólkaatkvøðu í seinasta lagi í 2017.
Hesi mál verða tikin á føroyskar hendur í hesum valskeiðnum:
· Útlendingamál
· Loftrúmið
· Persóns-, familju og arvarættur
Lætti til lág- og miðallønt
Fíggjarligir lættar verða veittir lág- og miðalløntum, herundir pensjónistum og lesandi. Hetta skal fáa størri part av ríkidømi landsins út í peningarenslið og á tann hátt styrkja búskapin og at gera tað liviligari hjá øllum. Skattagrundarlagið verður breiðkað, so trýstið á lønarinntøkuna minkar.
Barnafamiljur, ið liva undir fátækramarkinum, skulu hava bráðfeingis lætta. Kringvarpsgjaldið verður endurskoðað, barnastuðul verður latin børnum undir skúlaaldri, og lestrarstuðulin verður hækkaður.
Nýskipanir innan almannaøkið skulu tryggja øllum borgarum góða tænastu, rættartrygd og møguleikar at liva og virka í Føroyum, og málið er, at eingin skal liva undir fátækramarkinum. Ein bøttur íbúðarmarknaður og átøk fyri at lækka kostnaðarstøðið skulu gera tað lættari hjá fólki at fáa endarnar at røkka saman.
Fólkatal- og samanseting
Aldurs- og kynssamansetingin er fremsta avbjóðingin, so samgongan fer alt fyri eitt undir at fremja átøk á hesum øki, millum annað við støði í heildarætlanini “Fólkaflyting og fólkavøkstur”. Hetta ber í sær íløgur í útbúgving og gransking, vinnumøguleikar, lestraríbúðir og fjølbroytt mentanartilboð, so Føroyar gerast lokkandi hjá ungdómi. Hartil skal barsilsskipanin gerast liðiligari og barnsburðarfarloyvið leingjast.
Lagt verður fyri við at gera ætlan um, hvussu vit byggja og menna Fróðskaparsetrið, lestrarbý við tilhoyrandi bústøðum, granskingarkarmar og mentanar- og frítíðartilboð til ung lesandi. Eisini skulu korini hjá lesandi og støkum uppihaldarum bøtast munandi, so hesi kunnu liva og virka í Føroyum.
Haldførur og sjálvberandi búskapur
Eitt av høvuðsmálunum hjá samgonguni er at tryggja haldførið í búskapinum og at vísa fíggjarliga ábyrgd. Tí skal fígging vera til øll átøk.
Ríkidømi landsins er savnað á ov fáum hondum og fer í stóran mun av landinum. Hetta skal broytast, so tað kemur landi og fólki til góðar. Soleiðis økist eftirspurningurin eftir vørum og tænastum, og tað hevur við sær inntøkur og vøkstur. Fleiri fáa fíggjarliga orku at seta vinnuligt virksemi í gongd, so vit fáa størri dynamikk og menningarmøguleikar í vinnuni.
Ríkisveitingin verður fastfryst beinanvegin. Búskapargrunnurin verður fingin at virka sum barlast til tess at tryggja ein haldføran og sjálvberandi búskap, ið styrkir samhaldsfesti millum ættarlið. Í Búskapargrunnin verða settar eingangsinntøkur, serinntøkur og ein partur av inntøkuvøkstrinum hjá landskassanum, tá ið hallið er vent til avlop. Hetta kann eisini seinni nýtast til at niðurlaða ríksiveitingina.
Búskaparpolitikkurin skal javna sveiggini í búskapinum og stimbra ein sjálvbjargnan og langtíðarhaldføran búskap.
Pensjónsnýskipan
Arbeiðið í pensjónsbólkinum heldur fram. Pensjónsnýskipanin skal vera búskaparliga haldfør og lutvíst samhaldsføst, og hon skal tryggja, at peningarenslið í størri mun er í føroyska samfelagnum. Meginreglan er, at øll í Føroyum hava rætt til jøvn og virðilig kor á ellisárum. Skipanin skal eggja fólki at arbeiða eftir pensjónsaldur, um tey hava hug og møguleika til tess. Harumframt skal pensjónsnýskipanin leggja upp fyri, at vit gerast fleiri eldri, og hon skal rætta avleiðingarnar av, at farið varð undir at forskatta pensjónirnar. Uppskot um pensjónsnýskipan verður lagt fyri Løgtingið í seinasta lagi á heysti 2016.
Menningarætlan fyri Heilsuverkið
Allir borgarar skulu hava javnbjóðis atgongd til heilsutænastur. Fyri at geva landsins borgarum eina trygga og samanhangandi heilsuskipan verður ein neyv lýsing gjørd av, hvat heilsuverkið er, hvat tað skal fevna um, og hvussu tað skal skipast.
Arbeiðið við ”Visjón og menningarætlan fyri Sjúkrahúsverk Føroya”, sum eitt samt løgting tók undir við í mai 2015, verður sett í verk. Hetta arbeiðið skal byggja á faklig tilmæli frá øllum avvarðandi pørtum í sjúkrahúsverkinum. Farið verður somuleiðis undir at menna samlaða heilsuverkið, eitt nú økispsykiatri, Gigni, heilsudeplar, endurvenjingina, kommunulæknatænastuna og Fólkaheilsuráðið.
Sjúkrahúsverkið má dagførast fíggjarliga, og arbeitt verður miðvíst fyri at tryggja tilgongd av serlæknum og øðrum heilsustarvsfólki.
Ferð á grøna orku
Ein miðvís ætlan fyri útbygging, umlegging, framleiðslu og nýtslu av varandi orkukeldum verður raðfest. Í minst lagi helvtin av øllum sethúsum og bygningum skulu innanfyri 10 ár hitast við grønari orku. Í 2030 skal øll elorka á landi koma frá varandi orku. Fyri at gagnnýta elorkuna í yvirskoti og geva rúm fyri størri útbyggingum skal eggjast til grøna orkunýtslu hjá húsarhaldum, í flutningi og í vinnu. Verandi stuðuls- og avgjaldsskipanir skulu umleggjast til tess at røkka málunum.
Allir almennir nýbygningar skulu hitast við grønari orku, og ætlan fyri orkusparing og – umlegging gerast fyri eldri bygningar. Vinnumenning og útbúgvingar innan grøna tøkni og orku skulu stimbrast.
---
Samgongan setir sær sum mál at menna samfelagið á øllum økjum. Hesi mál er nágreiniligari lýst í fylgiskjalinum “Mál at fremja”.
Tórshavn 14. september 2015
Aksel V. Johannesen Høgni Hoydal Poul Michelsen
Javnaðarflokkurin Tjóðveldi Framsókn
Aksel V. Johannesen Høgni Hoydal Poul Michelsen
Javnaðarflokkurin Tjóðveldi Framsókn
Mál at fremja
Fylgiskjal
til samgonguskjalið millum Javnaðarflokkin, Tjóðveldi og Framsókn
14.september 2015
Fylgiskjal
til samgonguskjalið millum Javnaðarflokkin, Tjóðveldi og Framsókn
14.september 2015
Langtíðarhaldførurbúskapurog fíggjarpolitikkur
Ein ábyrgdarfullur og konjukturjavnandi politikkur skal - við hjálp frá m.a. Landsbankanum, Búskapargrunninum, Arbeiðsloysisskipanini, Samhaldsfasta og nýggjari pensjónsskipan - javna sveiggini í búskapinum. Langtíðarætlan skal gerast fyri bæði rakstur og íløgur landsins.
Landsbanki Føroya verður endurskipaður við væl lýstum uppgávum.
Komandi inntøkuvøkstur landsins verðurfyri ein partsettur í Búskapargrunnin, tá ið hallið er vent til avlop. Sett verða í grunnin 20 prosent av árliga avlopinum upp til 200 milliónir krónur og 50 prosent av tí, sum er omanfyri 200 milliónir krónur.
Ríkisveitingin verður fyrst fastfryst og seinni minkað.
Ein nýmennandi vinnupolitikkur
Samfelagið skal skipast eftir føroyskum fortreytum heldur enn,at vit í blindumkopiera útlendskar loysnir, eitt nú innan stýring og skipan av tí almenna.
Føroyskar loysnir og føroyskir førleikar verða nýtt í útbygging og menning av samfelagnum og hugsað inn í alt lógar-og reglusmíð. Álit skal havast fram um eftirlit.
Vinnur skuluhava javnbjóðis kappingartreytir – bæði innanhýsis og mótvegis umheiminum. Vinnan skal virka undir skipaðum kørmum,og meira avvirðisøking skal fáast burturúr tilfeinginum.
Orðaður verður ein útflutningspolitikkur, sum m.a. eyðmerkir trupulleikar, sum vinnan hevur íkappingini við útlendska vinnu – eitt nú í mun til fígging, flutning, atgongd til arbeiðsmegi o.a. Eisini skal politikkurin vísa á, hvørji lond ella heimspartar vit skulu leggja høvuðsdentin á.
Íverksetan. Kreativarog nýggjar vinnur
Tað skal vera lættari og smidligari at stovna egið virki. Vinnuframaskipanir skulu styrkjastogkarmarnir professionaliserast,og vit skulu bøta um atgongd til váðafúsan kapital.
Almennu Føroyar eiga atleggja seg eftir at brúka tær loysnir, sum føroyskir íverksetarar menna. Miðast skal eftir at seta á stovn eittaltjóða útbúgvingartilboð innan kreativar vinnur.
Ein framtíðar filmsvinna skal raðfestastvið filmsgrunni og filmshúsi, eins og aðrar kreativar vinnur sum sniðgeving, ullavirking, telduspøl, tónleikur o.a.
Føroyar skulu mennast og marknaðarførast sum maritimur tænastudepil og shippingland. Góða gongdin í føroysku frálandsvinnuni og – tænastunum skal stimbrast,og vit skulu arbeiða miðvíst fyri atøkja um altjóða áhugan fyri oljuleiting undir Føroyar.
Vinnugransking skal uppraðfestast, og vinnan skal eggjast til at vera við til at gjalda eftir ´krónu fyri krónu´-leistinum. Ein sameiningmillum Fróðskaparsetrið, granskingarumhvørviðog vinnuna skal mennast.
Alivinnan
Alivinnan skal virka undir skipaðum viðurskiftum, so hon trygt kann gera íløgur í framtíðina. Gransking og útbúgving innan aling skulu styrkjast.
Avgerandi er at tryggja alivinnuna gjøgnum krøv um lívfrøðiliga burðardygd og váðaspjaðing. Møguleikarnir at ala nýggj fiska- og djórasløg, tara o.a. skulu útgreinast. Rakstrarkunngerðin fyri alivinnuna skal endurskoðastfyri at styrkja fyribyrging av sjúku, eitt nú laksalús.
Tryggjast skal, at ræðisrætturin á alifirðunum er á føroyskum hondum, og atlit skal takast til útjaðaran.
Alivinnan skal rinda eitt tøkugjald fyri leigu av firðunum.
Ferðavinnan
Ferðavinnan skal miðvíst mennast, so vit fáa fleiri ferðafólk til landið. Hetta skal millum annað gerast við, at fylgja strategiini fyri at marknaðarføra Føroyar og við átøkum,sum stimbra ferðavinnu kring alt landið.
Tænastuvinnan, móttøkuskipanin, mentanin, matstovuvinnan og føroyski køkurin skulu mennast sum partar av ferðavinnuni. Burðardygd og náttúruvernd eru sjálvsagdir partar av hesum arbeiði.
Landbúnaður og matvøruframleiðsla
Greið mál skulu setast fyri landbúnaðin. Dentur skal leggjast á vaksandi framleiðslu av føroyskum vørum - mjólkarúrdráttum, rávørum til matstovuvinnu, ull og skinn til klædnavinnu, ferðavinnuupplivingar osfr.
Landbúnaðarlóggavan skal nútímansgerast. Brúksskylda skal vera á almennari jørðfyriat bøta um møguleikarnar at framleiða meira. Fíggingarmøguleikar til landbúnaðin skulu tryggjast, og bøtast skal um møguleikarnar at menna fakligar førleikar og útbúgvingar.
Strategi fyri KT-vinnuna
Vit skulu menna føroyskar KT loysnir og KT-vinnu, sum eru við til at effektivisera almenna raksturin og skapa grundarlag undir vaksandi útflutningi. Tilgongdin at talgilda Føroyar skal setast í verk. Vit skulu styrkja útbúgvingarmøguleikar innan KT.
Saman við fakfólki skal gerast ein greið ætlan fyri, hvussu KT-tænasturnar og persónsupplýsingarnar, sum farnar eru av landinum, kunnu flytast heimafturvið fyrimuni. Hetta skalmenna førleikar, skapa arbeiðsplássogøkja um inntøkurnar, samstundis sum tað mennir KT-trygdina og tryggjar grundleggjandi samfelagslig áhugamál.
Reint og ríkt umhvørvi
Samgongan vil fylgja politiskari semju og altjóða tilmælum um veðurlagsbroytingar.
Fyrisitinginav umhvørvismálum, náttúruvernd og kemikaliuøkinum skal skipast betri,og tilbúgvinginat fyribyrgjadálking á landi og sjógvi skal styrkjast. Føroysk náttúruverndarlóg verður smíðað. Neyv atlit og krøv skulu setast tilnáttúruvernd í sambandi við útbyggingar.
Eitt dygt og trygt heilsuverk
Játtanin til heilsuverkið verður dagførd, og sonevndar átakspuljur ásettar. Arbeitt verður miðvíst fyri at lækka útreiðslurnar til heilivág. Dentur verður lagdur á átøk at útvega og fáa heilsustarvsfólk at støðast.
Orka og peningur skulubrúkast skynsamtá teimum trimum sjúkrahúsunum. Fakligheitin skal hoyrast,og sjúklingurin skal vera í miðdeplinum. Atlit verða tikin til, at landfast ikki er millum allar oyggjarnar.
”Visjón og menningarætlan fyri sjúkrahúsverk Føroya” verður gjørd beinanvegin, og arbeiðssetningurin verður víðkaður til alt heilsuverkið. Sjúkrahús, kommunulæknaskipan og heilsutænastur verða samansjóðað í eitt samvirkandi heilsuverk.
Miðvís fyribyrging, reglulig fólkaheilsuátøk og skjót endurmenning og - venjing verða høgt raðfest.
Vit skulu styrkja psykiatriska økið, herundir barna- og ungdómspsykiatriina og økispsykiatriina. Møguleikin at koma seg aftur eftir sálarsjúku verður styrktur, eitt nú við arbeiði ella útbúgving.
Heilsuvísindalig gransking og førleikamenning í sjúkrahúsverkinum verður ment eins og granskingí fólkaheilsu og ílegum. FarGen verkætlanin verður framd eftir ætlan.
Dagstovnar og fólkaskúli
Miðvís og skipað førleikamenning og eftirútbúgving av leiðslum, lærarum og námsfrøðingum verða settar í verk, og einstøku stovnarnir fáa størri sjálvræði.
Samgongan tekur trupulleikar við trivnaði og happing á dagstovnum, í fólkaskúla og á miðnámi í størsta álvara og setir tiltøk í verk á hesum øki.
Samgongan vil menna dagstovnaøkið og geva tí uppiborna rúmd og tign við tí endamáli, at meira tíð verður til námsfrøðiligt virksemi, at skapa trivnað og málsliga menning. Námsfrøðilig gransking verður styrkt, og eftirmetingar í skúlaverkinum verða endurskoðaðar. Dagstovnaráðið skal fáast at virka.
Fólkaskúlin skal geva øllum børnum hóskandi avbjóðingar. Skúlarnir kring landið verða skipaðir í hóskiligar samstarvseindir. Leysgivnir tímar skulu nýtast áskúlaøkinum, og serútbúgvin starvsfólk skulu hava betri sømdir at brúka sínar førleikar.
Sernámsøkið skal knýtast enn tættari at gerandisdegnum hjá næminginum, og meginreglan er, at faklærd fólk røkja økið.
Samgongan vil styrkja framleiðslu av fjølbroyttum og tíðarhóskandi frálærutilfari á føroyskum til allar aldursbólkar. Føroyskt mál innan samskiftistøknina skal vera partur av hesum arbeiði.
Í samráði við fakfólkið á skúlaøkinum eigur fólkaskúlin at verða endurskoðaður bygnaðarliga, viðvíkjandi lærugreinasamanseting og skipan av skúlaári. Førleikarnir at skilja og luttaka í fólkaræðinum eiga at verða styrktir frá barnsbeini.
Samgongan vil menna lestrarvegleiðing og stovnaskipan, ið skal byggja brúgv millum fólkaskúlan og miðnám kring alt landið.
Miðnámsútbúgvingar
Øll ung skulu hava atgongd til miðnámsútbúgving. Betri samband skal vera millum bókligar og praktiskar førleikar. Átøk, sum minka um fráfallið, skulu raðfestast.
Nýskipaða miðnámsøkið og yrksisskeiðið, sum vórðu sett í verk í 2013, verða eftirmett.
Tað skal bera til hjá næmingum at sameina lestur á ítrótta-og musikkskúlamiðnámi við annan miðnámslestur. Arbeiðið við at seta á stovn serbreytir og serflokkar heldur fram.
Eftirskúli og háskúlar
Tað hevur skund at seta á stovn eftirskúla og útbýggja háskúlar. Karmar skulu skapast, so hesir kunnu virka í ymiskum samstørvum.
Útbúgving og gransking
Útbúgvingarpolitikkurin byggir á hugsjónina um lívslanga læru,ogfarið verður í holt við at fyrireika at seta á stovn vaksnamannaútbúgving. Neyðugir tættir í eini tílíkari skipan eru lívslong vegleiðing og førleikameting eins og ymisk sløg av førleikamenning og eftirútbúgving.
Samgongan vil menna Fróðskaparsetrið - bæði verandi útbúgvingar og nýggjar. Íløgur verða gjørdar í lestrarbý. Nýstovnaðu BA-útbúgvingarnar verða eftirmettar.
Útboðið av kreativum og handaligum útbúgvingum verður økt, herundir yrkisútbúgvingar, meistaraútbúgvingar, fjarlestur og eftirútbúgvingar. Ætlan verður løgd fyri lærlingaøkið. Nýútbúgvin skulu hava rætt til arbeiðsloysistuðul.
Samferðsla og økismenning
Eitt væl útbygt og vælvirkandi samferðslukervi er ein fortreyt fyri menning og trivnaði. Tað skal bera til at búgva á einum staði og arbeiða aðrastaðni í landinum,eins og tað skal bera til at búgva í Føroyum og arbeiða uttanlands.
Arbeiðast skal fram ímóti at javnseta ferða-og flutningskostnaðin kring landið. Tænastan fyri fólk og farm hjá Strandfaraskipum Landsins skal bøtast.
Arbeitt verður eftir verandi íløguætlan, og hildið verður fast um semjuna um Eysturoyar-og Sandoyartunnilin.
Samgongan tekur undir við og vil stuðla vinnuligum átøkum í nærumhvørvinum, eitt nú vakstrarætlanum og íverksetanarátøkum kring landið.
Livandi útoyggjar og smápláss
Samgongan ynskir at føra ein virknan politikk fyri at varðveita og stimbra lív og virksemi á smáplássum og útoyggjum.
Verandi orkuveiting á útoyggj verður dagførd, og hon skal í størst møguligan mun brúkagrønari orku. Oyggjarnar verða royndarøki fyri grøna orku.
Tryggjast skal, at tey, sum búgva á smáplássum og útoyggj,hava atgongd til at nýta jørð og lunnindi.
Arbeiðast skal fyri at skipa spennandi arbeiðspláss í útjaðara og á útoygg, og stuðlað verður undir granskingartiltøk, søvn, íverksetan o.a. á smáplássum.
Fólkavøkstur. Burðardyggari aldurs-og kynssamanseting
Heildarætlanin “Fólkaflyting og fólkavøkstur” verður tikin í álvara, og tilmælt átøk verða sett í verk. Útbúgvingarøkið verður ment – bæði við handaligumogbókligum útbúgvingum og við lívslangari læring. Granskingarøkið verður uppraðfest.
Fíggjarligu korini hjá lesandi skulu líðandigerast kappingarfør við tey uttanlands, og bíligir leigubústaðir til ung og barnafamiljur verða bygdir.
Barsilsfarloyvið skal bøtast – tað skal millum annað leingjast til eitt ár og gerast meira smidligt, so tað hóskar betri til tørvin hjá teirri einstøku familjuni. Barnafamiljur skulu hava fíggjarligan lætta, og arbeiðast skal fyri at lækka kostnaðarstøðið á gerandisvørum.
Javnstøðupolitikkur skal hava hægri raðfesting. Ein miðvísur integratiónspolitikkur skal setast í verk.
Skattanýskipan
Í seinasta lagi 1. januar 2017 skal ein arbeiðsbólkur hava endurskoðað skatta-og avgjaldsskipanina, so hon verður rættvísari og meira gjøgnumskygd. Skatturin skal vera stigvaksandi bæði fyri løn og pensjón, og lág- og miðallønt skulu hava ein lætta. Skattaskipanin skal sum heild stuðla fólki og fyritøkum at virka í Føroyum heldur enn uttanlands.
Sosialur ójavni
Samgongan ætlar sær ikki at góðtaka, at sosiali ójavnin økist, ella at fólk liva undir fátækramarkinum. Serstakt barnaískoyti verður tí latið barnafamiljum, sum eru serliga illa fyri. Eisini verða skipanir og veitingar, sum halda fólki í fátækraváða, endurskoðaðar.
Nýmenning innan almannaøkið
Samgongan vil virka fyri, at vælferðarskipanin verður lagað betri til føroysk viðurskifti, so borgarin fær bestu tænastuna. Nýmenning innan tað almenna verður framd. Lóg um arbeiðsfremjandi tiltøk verður endurskoðað, og “Heildarætlan um kynsligan ágang” verður sett í verk.
Ein samhaldsfastur og tryggur arbeiðsmarknaður
Vit skulu hava ein virknan og smidligan arbeiðsmarknaðarpolitikk, har frælsar samráðingar tryggja rættindi løntakaranna. Trípartasamstarv skal á ávísum økjum styrkja arbeiðsmarknaðin, lóg um starvsmenn verður endurskoðað, og miðast skal ímóti at seta varskógvaraskipan fyri almenn starvsfólk í verk. Harumframt verður arbeiðsumhvørvið uppraðfest.
Í samráð við kommunur og fakfeløg verða arbeiðstíðir og normeringar í almenna sektorinum endurskoðaðar - eitt nú soleiðis, at tey, sum vilja upp í tíð, kunnu sleppa tað.
Øll hava rætt til bústað
‘Bústaðir’er fremsta bústaðarpolitiska amboðið, sum skal lyfta uppgávuna at fjøltátta bústaðarmarknaðin. Í samráð við kommunur og felagsskapir skal almenna bústaðarfelagið fíggja og reka leigu- og lutaíbúðir til ymsan tørv, herundir til Fróðskaparsetrið og aðrar útbúgvingarstovnar. Byggjast skal, har fólk vilja búgva, og kostnaðurin skal haldast á einum støði, sum láglønt megna at rinda.
Javnstøða
Samgongan vil styrkja javnstøðupolitikkin, herundir javnstøðulógina. Gransking og hagtøl um arbeiðsmarknað og løn verða raðfest, eins og bæði kyn skulu eggjast til at nema sær útbúgving. Lóg um sonevnda “stalking”verður løgd fyri tingið, og ásetingarnar í revsilóginium neyðtøku verða dagførdar.
Børn hava rætt til bæði foreldrini, og samgongan vil virka fyri at styrkja hesi rættindi.
Virknari uttanríkispolitikkur
Føroyar skulu reka egnan málvísanuttanríkispolitikk og sita við borðið, tá viðkomandi avgerðir verða tiknarfyri land og fólk okkara. Tí verða uttanríkistænastan og sendistovuvirksemið ment.
Vit fara at stremba eftir sjálvstøðugum limaskapi í norðurlendskum, evropiskum og alheims stovnum, herundir Norðurlandaráðnum, EFTA, WTOog IOC, og í størri mun at gagnnýta møguleikar í arktiska samstarvinum.
Vit fara at endurskoða uttanríkispolitisku heimildarlógina, taka burtur avmarkingar og forðingar og endurskoða okkara handilssáttmálar. Málið er at fáa fríhandilshandilsavtalu við ES og betri handilssamband við onnur lond.
Mentan og miðlar
Samgongan vil stuðla frælsari list, dygdarlist, listaspírum og frælsu pressuni, sum átaka sær at bjóða veruleikanum og valdinum av.
Søvn Landsins verða endurskoðað og søvnini kring landið uppraðfest. Bóka- og tilfarssøvn verða styrkt.
Føroyska málið verður stimbrað, og málpolitisk tilmæli verða sett í verk. Framleiðsla av tilfari til børn á føroyskum verður raðfest. Vit skulu hava ein greiðan politikk viðvíkjandi fremmandamálum, og teknmál skal viðurkennast sum móðurmál hjá deyvum og hoyriveikum.
Miðlarnir skulu hava góðar sømdir, og kringvarpsgjaldið skal endurskoðast.
Samgongan vil uppraðfesta játtanina til mentanar‐ og listastuðul umframt at umskipa stuðulin og fyrisitingina av honum. Tá tað almenna byggir, verður ávísur brotpartur av íløguni markaður til listprýðing. Filmsgrunnurin skal halda fram, eins og filmspolitisk átøk skulu setast í verk.
Musikkskúlatilboðið skal styrkjast, og arbeiðast skal við at stovna listaskúla fyri ung. Samgongan vil seta ferð á arbeiðið við tjóðleikhúsi.
Ítrótt. Framá Føroyar
Breiddarítróttin skal mennast og úrvalsítróttin stuðlast. Íløgur skulu gerastí framkomin ítróttaanleggkring landið. Ítróttamiðnám, ítróttaháskúli og hægri útbúgving og gransking innan ítrótt skulu mennast. Arbeiðast skal við at fáa Oyggjaleikirnar til Føroya.
Børn, ung og vaksin við serligum avbjóðingum
Samgongan vil arbeiða fyri tí inkluderandi samfelagnum. Altjóða sáttmálar - eitt nú mannarættindasáttmálin, barnarættindasáttmálin og ST-sáttmálin um rættindi hjá teimum, sum bera brek - eiga at verða virdir og fylgdir.
Arbeiðast skal fyri einari samskipaðari tænastu, har støðið verður tikið í tørvinum hjá tí einstaka. Heildarætlan skal leggjast fyri best møguliga menning av barninum, og tryggjast skal, at bíðilistar til greining eru so stuttir, sum tilber.
Øll børn og ung skulu hava atgongd til barnagarðs-, fólkaskúla- og miðnámsskúlatilboð, ið er lagað til tørvin hjá tí einstaka. Skúlin á Trøðni skal styrkjast. Málið er, at fleiri tímar skulu setast av til serligan tørv í fólkaskúlanum, eins og hildið verður fram við at skipa miðnámsútbúgvingar til ung við serligum avbjóðingum.
Neyðugt er at fylgja við í, hvussu broytingarnar í barnaverndarlógini virka, umframt at styrkja fyribyrgjandi og stuðlandi arbeiðið fyri, at so fá børn og ung sum til ber koma í trupulleikar.
Rætturin til neyðugan stuðul skal lógartryggjast - eitt nú í skúla og frítíðarhøpi. Skipanin við persónligum stuðlum skal endurskoðast.
Fleiri vard og tillagað størv skulu eins og fleiri vardir verkstaðir gerast til veruleika kring landið.
Farast skal undir at byggja fleiri vardar bústaðir umframt virknis- og umlættingardeplar, har tørvurin er størstur. Farið verður somuleiðis undir at byggja tíðarhóskandi bústovnar.
Ein ábyrgdarfullur og konjukturjavnandi politikkur skal - við hjálp frá m.a. Landsbankanum, Búskapargrunninum, Arbeiðsloysisskipanini, Samhaldsfasta og nýggjari pensjónsskipan - javna sveiggini í búskapinum. Langtíðarætlan skal gerast fyri bæði rakstur og íløgur landsins.
Landsbanki Føroya verður endurskipaður við væl lýstum uppgávum.
Komandi inntøkuvøkstur landsins verðurfyri ein partsettur í Búskapargrunnin, tá ið hallið er vent til avlop. Sett verða í grunnin 20 prosent av árliga avlopinum upp til 200 milliónir krónur og 50 prosent av tí, sum er omanfyri 200 milliónir krónur.
Ríkisveitingin verður fyrst fastfryst og seinni minkað.
Ein nýmennandi vinnupolitikkur
Samfelagið skal skipast eftir føroyskum fortreytum heldur enn,at vit í blindumkopiera útlendskar loysnir, eitt nú innan stýring og skipan av tí almenna.
Føroyskar loysnir og føroyskir førleikar verða nýtt í útbygging og menning av samfelagnum og hugsað inn í alt lógar-og reglusmíð. Álit skal havast fram um eftirlit.
Vinnur skuluhava javnbjóðis kappingartreytir – bæði innanhýsis og mótvegis umheiminum. Vinnan skal virka undir skipaðum kørmum,og meira avvirðisøking skal fáast burturúr tilfeinginum.
Orðaður verður ein útflutningspolitikkur, sum m.a. eyðmerkir trupulleikar, sum vinnan hevur íkappingini við útlendska vinnu – eitt nú í mun til fígging, flutning, atgongd til arbeiðsmegi o.a. Eisini skal politikkurin vísa á, hvørji lond ella heimspartar vit skulu leggja høvuðsdentin á.
Íverksetan. Kreativarog nýggjar vinnur
Tað skal vera lættari og smidligari at stovna egið virki. Vinnuframaskipanir skulu styrkjastogkarmarnir professionaliserast,og vit skulu bøta um atgongd til váðafúsan kapital.
Almennu Føroyar eiga atleggja seg eftir at brúka tær loysnir, sum føroyskir íverksetarar menna. Miðast skal eftir at seta á stovn eittaltjóða útbúgvingartilboð innan kreativar vinnur.
Ein framtíðar filmsvinna skal raðfestastvið filmsgrunni og filmshúsi, eins og aðrar kreativar vinnur sum sniðgeving, ullavirking, telduspøl, tónleikur o.a.
Føroyar skulu mennast og marknaðarførast sum maritimur tænastudepil og shippingland. Góða gongdin í føroysku frálandsvinnuni og – tænastunum skal stimbrast,og vit skulu arbeiða miðvíst fyri atøkja um altjóða áhugan fyri oljuleiting undir Føroyar.
Vinnugransking skal uppraðfestast, og vinnan skal eggjast til at vera við til at gjalda eftir ´krónu fyri krónu´-leistinum. Ein sameiningmillum Fróðskaparsetrið, granskingarumhvørviðog vinnuna skal mennast.
Alivinnan
Alivinnan skal virka undir skipaðum viðurskiftum, so hon trygt kann gera íløgur í framtíðina. Gransking og útbúgving innan aling skulu styrkjast.
Avgerandi er at tryggja alivinnuna gjøgnum krøv um lívfrøðiliga burðardygd og váðaspjaðing. Møguleikarnir at ala nýggj fiska- og djórasløg, tara o.a. skulu útgreinast. Rakstrarkunngerðin fyri alivinnuna skal endurskoðastfyri at styrkja fyribyrging av sjúku, eitt nú laksalús.
Tryggjast skal, at ræðisrætturin á alifirðunum er á føroyskum hondum, og atlit skal takast til útjaðaran.
Alivinnan skal rinda eitt tøkugjald fyri leigu av firðunum.
Ferðavinnan
Ferðavinnan skal miðvíst mennast, so vit fáa fleiri ferðafólk til landið. Hetta skal millum annað gerast við, at fylgja strategiini fyri at marknaðarføra Føroyar og við átøkum,sum stimbra ferðavinnu kring alt landið.
Tænastuvinnan, móttøkuskipanin, mentanin, matstovuvinnan og føroyski køkurin skulu mennast sum partar av ferðavinnuni. Burðardygd og náttúruvernd eru sjálvsagdir partar av hesum arbeiði.
Landbúnaður og matvøruframleiðsla
Greið mál skulu setast fyri landbúnaðin. Dentur skal leggjast á vaksandi framleiðslu av føroyskum vørum - mjólkarúrdráttum, rávørum til matstovuvinnu, ull og skinn til klædnavinnu, ferðavinnuupplivingar osfr.
Landbúnaðarlóggavan skal nútímansgerast. Brúksskylda skal vera á almennari jørðfyriat bøta um møguleikarnar at framleiða meira. Fíggingarmøguleikar til landbúnaðin skulu tryggjast, og bøtast skal um møguleikarnar at menna fakligar førleikar og útbúgvingar.
Strategi fyri KT-vinnuna
Vit skulu menna føroyskar KT loysnir og KT-vinnu, sum eru við til at effektivisera almenna raksturin og skapa grundarlag undir vaksandi útflutningi. Tilgongdin at talgilda Føroyar skal setast í verk. Vit skulu styrkja útbúgvingarmøguleikar innan KT.
Saman við fakfólki skal gerast ein greið ætlan fyri, hvussu KT-tænasturnar og persónsupplýsingarnar, sum farnar eru av landinum, kunnu flytast heimafturvið fyrimuni. Hetta skalmenna førleikar, skapa arbeiðsplássogøkja um inntøkurnar, samstundis sum tað mennir KT-trygdina og tryggjar grundleggjandi samfelagslig áhugamál.
Reint og ríkt umhvørvi
Samgongan vil fylgja politiskari semju og altjóða tilmælum um veðurlagsbroytingar.
Fyrisitinginav umhvørvismálum, náttúruvernd og kemikaliuøkinum skal skipast betri,og tilbúgvinginat fyribyrgjadálking á landi og sjógvi skal styrkjast. Føroysk náttúruverndarlóg verður smíðað. Neyv atlit og krøv skulu setast tilnáttúruvernd í sambandi við útbyggingar.
Eitt dygt og trygt heilsuverk
Játtanin til heilsuverkið verður dagførd, og sonevndar átakspuljur ásettar. Arbeitt verður miðvíst fyri at lækka útreiðslurnar til heilivág. Dentur verður lagdur á átøk at útvega og fáa heilsustarvsfólk at støðast.
Orka og peningur skulubrúkast skynsamtá teimum trimum sjúkrahúsunum. Fakligheitin skal hoyrast,og sjúklingurin skal vera í miðdeplinum. Atlit verða tikin til, at landfast ikki er millum allar oyggjarnar.
”Visjón og menningarætlan fyri sjúkrahúsverk Føroya” verður gjørd beinanvegin, og arbeiðssetningurin verður víðkaður til alt heilsuverkið. Sjúkrahús, kommunulæknaskipan og heilsutænastur verða samansjóðað í eitt samvirkandi heilsuverk.
Miðvís fyribyrging, reglulig fólkaheilsuátøk og skjót endurmenning og - venjing verða høgt raðfest.
Vit skulu styrkja psykiatriska økið, herundir barna- og ungdómspsykiatriina og økispsykiatriina. Møguleikin at koma seg aftur eftir sálarsjúku verður styrktur, eitt nú við arbeiði ella útbúgving.
Heilsuvísindalig gransking og førleikamenning í sjúkrahúsverkinum verður ment eins og granskingí fólkaheilsu og ílegum. FarGen verkætlanin verður framd eftir ætlan.
Dagstovnar og fólkaskúli
Miðvís og skipað førleikamenning og eftirútbúgving av leiðslum, lærarum og námsfrøðingum verða settar í verk, og einstøku stovnarnir fáa størri sjálvræði.
Samgongan tekur trupulleikar við trivnaði og happing á dagstovnum, í fólkaskúla og á miðnámi í størsta álvara og setir tiltøk í verk á hesum øki.
Samgongan vil menna dagstovnaøkið og geva tí uppiborna rúmd og tign við tí endamáli, at meira tíð verður til námsfrøðiligt virksemi, at skapa trivnað og málsliga menning. Námsfrøðilig gransking verður styrkt, og eftirmetingar í skúlaverkinum verða endurskoðaðar. Dagstovnaráðið skal fáast at virka.
Fólkaskúlin skal geva øllum børnum hóskandi avbjóðingar. Skúlarnir kring landið verða skipaðir í hóskiligar samstarvseindir. Leysgivnir tímar skulu nýtast áskúlaøkinum, og serútbúgvin starvsfólk skulu hava betri sømdir at brúka sínar førleikar.
Sernámsøkið skal knýtast enn tættari at gerandisdegnum hjá næminginum, og meginreglan er, at faklærd fólk røkja økið.
Samgongan vil styrkja framleiðslu av fjølbroyttum og tíðarhóskandi frálærutilfari á føroyskum til allar aldursbólkar. Føroyskt mál innan samskiftistøknina skal vera partur av hesum arbeiði.
Í samráði við fakfólkið á skúlaøkinum eigur fólkaskúlin at verða endurskoðaður bygnaðarliga, viðvíkjandi lærugreinasamanseting og skipan av skúlaári. Førleikarnir at skilja og luttaka í fólkaræðinum eiga at verða styrktir frá barnsbeini.
Samgongan vil menna lestrarvegleiðing og stovnaskipan, ið skal byggja brúgv millum fólkaskúlan og miðnám kring alt landið.
Miðnámsútbúgvingar
Øll ung skulu hava atgongd til miðnámsútbúgving. Betri samband skal vera millum bókligar og praktiskar førleikar. Átøk, sum minka um fráfallið, skulu raðfestast.
Nýskipaða miðnámsøkið og yrksisskeiðið, sum vórðu sett í verk í 2013, verða eftirmett.
Tað skal bera til hjá næmingum at sameina lestur á ítrótta-og musikkskúlamiðnámi við annan miðnámslestur. Arbeiðið við at seta á stovn serbreytir og serflokkar heldur fram.
Eftirskúli og háskúlar
Tað hevur skund at seta á stovn eftirskúla og útbýggja háskúlar. Karmar skulu skapast, so hesir kunnu virka í ymiskum samstørvum.
Útbúgving og gransking
Útbúgvingarpolitikkurin byggir á hugsjónina um lívslanga læru,ogfarið verður í holt við at fyrireika at seta á stovn vaksnamannaútbúgving. Neyðugir tættir í eini tílíkari skipan eru lívslong vegleiðing og førleikameting eins og ymisk sløg av førleikamenning og eftirútbúgving.
Samgongan vil menna Fróðskaparsetrið - bæði verandi útbúgvingar og nýggjar. Íløgur verða gjørdar í lestrarbý. Nýstovnaðu BA-útbúgvingarnar verða eftirmettar.
Útboðið av kreativum og handaligum útbúgvingum verður økt, herundir yrkisútbúgvingar, meistaraútbúgvingar, fjarlestur og eftirútbúgvingar. Ætlan verður løgd fyri lærlingaøkið. Nýútbúgvin skulu hava rætt til arbeiðsloysistuðul.
Samferðsla og økismenning
Eitt væl útbygt og vælvirkandi samferðslukervi er ein fortreyt fyri menning og trivnaði. Tað skal bera til at búgva á einum staði og arbeiða aðrastaðni í landinum,eins og tað skal bera til at búgva í Føroyum og arbeiða uttanlands.
Arbeiðast skal fram ímóti at javnseta ferða-og flutningskostnaðin kring landið. Tænastan fyri fólk og farm hjá Strandfaraskipum Landsins skal bøtast.
Arbeitt verður eftir verandi íløguætlan, og hildið verður fast um semjuna um Eysturoyar-og Sandoyartunnilin.
Samgongan tekur undir við og vil stuðla vinnuligum átøkum í nærumhvørvinum, eitt nú vakstrarætlanum og íverksetanarátøkum kring landið.
Livandi útoyggjar og smápláss
Samgongan ynskir at føra ein virknan politikk fyri at varðveita og stimbra lív og virksemi á smáplássum og útoyggjum.
Verandi orkuveiting á útoyggj verður dagførd, og hon skal í størst møguligan mun brúkagrønari orku. Oyggjarnar verða royndarøki fyri grøna orku.
Tryggjast skal, at tey, sum búgva á smáplássum og útoyggj,hava atgongd til at nýta jørð og lunnindi.
Arbeiðast skal fyri at skipa spennandi arbeiðspláss í útjaðara og á útoygg, og stuðlað verður undir granskingartiltøk, søvn, íverksetan o.a. á smáplássum.
Fólkavøkstur. Burðardyggari aldurs-og kynssamanseting
Heildarætlanin “Fólkaflyting og fólkavøkstur” verður tikin í álvara, og tilmælt átøk verða sett í verk. Útbúgvingarøkið verður ment – bæði við handaligumogbókligum útbúgvingum og við lívslangari læring. Granskingarøkið verður uppraðfest.
Fíggjarligu korini hjá lesandi skulu líðandigerast kappingarfør við tey uttanlands, og bíligir leigubústaðir til ung og barnafamiljur verða bygdir.
Barsilsfarloyvið skal bøtast – tað skal millum annað leingjast til eitt ár og gerast meira smidligt, so tað hóskar betri til tørvin hjá teirri einstøku familjuni. Barnafamiljur skulu hava fíggjarligan lætta, og arbeiðast skal fyri at lækka kostnaðarstøðið á gerandisvørum.
Javnstøðupolitikkur skal hava hægri raðfesting. Ein miðvísur integratiónspolitikkur skal setast í verk.
Skattanýskipan
Í seinasta lagi 1. januar 2017 skal ein arbeiðsbólkur hava endurskoðað skatta-og avgjaldsskipanina, so hon verður rættvísari og meira gjøgnumskygd. Skatturin skal vera stigvaksandi bæði fyri løn og pensjón, og lág- og miðallønt skulu hava ein lætta. Skattaskipanin skal sum heild stuðla fólki og fyritøkum at virka í Føroyum heldur enn uttanlands.
Sosialur ójavni
Samgongan ætlar sær ikki at góðtaka, at sosiali ójavnin økist, ella at fólk liva undir fátækramarkinum. Serstakt barnaískoyti verður tí latið barnafamiljum, sum eru serliga illa fyri. Eisini verða skipanir og veitingar, sum halda fólki í fátækraváða, endurskoðaðar.
Nýmenning innan almannaøkið
Samgongan vil virka fyri, at vælferðarskipanin verður lagað betri til føroysk viðurskifti, so borgarin fær bestu tænastuna. Nýmenning innan tað almenna verður framd. Lóg um arbeiðsfremjandi tiltøk verður endurskoðað, og “Heildarætlan um kynsligan ágang” verður sett í verk.
Ein samhaldsfastur og tryggur arbeiðsmarknaður
Vit skulu hava ein virknan og smidligan arbeiðsmarknaðarpolitikk, har frælsar samráðingar tryggja rættindi løntakaranna. Trípartasamstarv skal á ávísum økjum styrkja arbeiðsmarknaðin, lóg um starvsmenn verður endurskoðað, og miðast skal ímóti at seta varskógvaraskipan fyri almenn starvsfólk í verk. Harumframt verður arbeiðsumhvørvið uppraðfest.
Í samráð við kommunur og fakfeløg verða arbeiðstíðir og normeringar í almenna sektorinum endurskoðaðar - eitt nú soleiðis, at tey, sum vilja upp í tíð, kunnu sleppa tað.
Øll hava rætt til bústað
‘Bústaðir’er fremsta bústaðarpolitiska amboðið, sum skal lyfta uppgávuna at fjøltátta bústaðarmarknaðin. Í samráð við kommunur og felagsskapir skal almenna bústaðarfelagið fíggja og reka leigu- og lutaíbúðir til ymsan tørv, herundir til Fróðskaparsetrið og aðrar útbúgvingarstovnar. Byggjast skal, har fólk vilja búgva, og kostnaðurin skal haldast á einum støði, sum láglønt megna at rinda.
Javnstøða
Samgongan vil styrkja javnstøðupolitikkin, herundir javnstøðulógina. Gransking og hagtøl um arbeiðsmarknað og løn verða raðfest, eins og bæði kyn skulu eggjast til at nema sær útbúgving. Lóg um sonevnda “stalking”verður løgd fyri tingið, og ásetingarnar í revsilóginium neyðtøku verða dagførdar.
Børn hava rætt til bæði foreldrini, og samgongan vil virka fyri at styrkja hesi rættindi.
Virknari uttanríkispolitikkur
Føroyar skulu reka egnan málvísanuttanríkispolitikk og sita við borðið, tá viðkomandi avgerðir verða tiknarfyri land og fólk okkara. Tí verða uttanríkistænastan og sendistovuvirksemið ment.
Vit fara at stremba eftir sjálvstøðugum limaskapi í norðurlendskum, evropiskum og alheims stovnum, herundir Norðurlandaráðnum, EFTA, WTOog IOC, og í størri mun at gagnnýta møguleikar í arktiska samstarvinum.
Vit fara at endurskoða uttanríkispolitisku heimildarlógina, taka burtur avmarkingar og forðingar og endurskoða okkara handilssáttmálar. Málið er at fáa fríhandilshandilsavtalu við ES og betri handilssamband við onnur lond.
Mentan og miðlar
Samgongan vil stuðla frælsari list, dygdarlist, listaspírum og frælsu pressuni, sum átaka sær at bjóða veruleikanum og valdinum av.
Søvn Landsins verða endurskoðað og søvnini kring landið uppraðfest. Bóka- og tilfarssøvn verða styrkt.
Føroyska málið verður stimbrað, og málpolitisk tilmæli verða sett í verk. Framleiðsla av tilfari til børn á føroyskum verður raðfest. Vit skulu hava ein greiðan politikk viðvíkjandi fremmandamálum, og teknmál skal viðurkennast sum móðurmál hjá deyvum og hoyriveikum.
Miðlarnir skulu hava góðar sømdir, og kringvarpsgjaldið skal endurskoðast.
Samgongan vil uppraðfesta játtanina til mentanar‐ og listastuðul umframt at umskipa stuðulin og fyrisitingina av honum. Tá tað almenna byggir, verður ávísur brotpartur av íløguni markaður til listprýðing. Filmsgrunnurin skal halda fram, eins og filmspolitisk átøk skulu setast í verk.
Musikkskúlatilboðið skal styrkjast, og arbeiðast skal við at stovna listaskúla fyri ung. Samgongan vil seta ferð á arbeiðið við tjóðleikhúsi.
Ítrótt. Framá Føroyar
Breiddarítróttin skal mennast og úrvalsítróttin stuðlast. Íløgur skulu gerastí framkomin ítróttaanleggkring landið. Ítróttamiðnám, ítróttaháskúli og hægri útbúgving og gransking innan ítrótt skulu mennast. Arbeiðast skal við at fáa Oyggjaleikirnar til Føroya.
Børn, ung og vaksin við serligum avbjóðingum
Samgongan vil arbeiða fyri tí inkluderandi samfelagnum. Altjóða sáttmálar - eitt nú mannarættindasáttmálin, barnarættindasáttmálin og ST-sáttmálin um rættindi hjá teimum, sum bera brek - eiga at verða virdir og fylgdir.
Arbeiðast skal fyri einari samskipaðari tænastu, har støðið verður tikið í tørvinum hjá tí einstaka. Heildarætlan skal leggjast fyri best møguliga menning av barninum, og tryggjast skal, at bíðilistar til greining eru so stuttir, sum tilber.
Øll børn og ung skulu hava atgongd til barnagarðs-, fólkaskúla- og miðnámsskúlatilboð, ið er lagað til tørvin hjá tí einstaka. Skúlin á Trøðni skal styrkjast. Málið er, at fleiri tímar skulu setast av til serligan tørv í fólkaskúlanum, eins og hildið verður fram við at skipa miðnámsútbúgvingar til ung við serligum avbjóðingum.
Neyðugt er at fylgja við í, hvussu broytingarnar í barnaverndarlógini virka, umframt at styrkja fyribyrgjandi og stuðlandi arbeiðið fyri, at so fá børn og ung sum til ber koma í trupulleikar.
Rætturin til neyðugan stuðul skal lógartryggjast - eitt nú í skúla og frítíðarhøpi. Skipanin við persónligum stuðlum skal endurskoðast.
Fleiri vard og tillagað størv skulu eins og fleiri vardir verkstaðir gerast til veruleika kring landið.
Farast skal undir at byggja fleiri vardar bústaðir umframt virknis- og umlættingardeplar, har tørvurin er størstur. Farið verður somuleiðis undir at byggja tíðarhóskandi bústovnar.


c: text/html

text:
Condoleezza Rice
Condoleezza Rice (f. 14. november 1954 í Birmingham, Alabama) var uttanríkisráðharri í stjórnini hjá Republikanska forsetanum George W. Bush. Rice er fødd í Alabama í 1954. 15 ára gomul fór hon at lesa musikk í Denver í Colorado, og ætlanin var at blíva konsertpianistur. Men á universitetinum fylgdi hon einum skeiði í internationalum politikki og bleiv hereftir bitin av áhuga fyri Sovjetsamveldinum og internationalum relatiónum. Í 1974 tók hon bachelorprógv í politiskari vísund, í 1975 masterprógv og í 1981 PhD.
Í 1990unum undirvísti hon í politiskari vísund. Haraftrat hevði hon tilknýti til vinnulívið. Hon var m.a. stjóri í oljufelagnum Chevron. Í 1989-91 var hon stjóri á deildini fyri sovjetisk og eysturevropeisk málsøki í Trygdarráðnum í USA. Við síni hollu vitan um Sovjetsamveldið gjørdi hon stórt inntrykk á forsetan, George W. Bush. Í 2000 bleiv hon útnevnd til ráðgeva í uttanríkismálum hjá forsetanum, og í desember sama ár bleiv hon trygdarráðgevi hansara. Í 2005 bleiv hon uttanríkisráðharri. Rice hoyrir til á tí neokonservativa vonginum í USA.
Condoleezza Rice er annað konufólkið, sum er sloppið í uttanríkisráðharrasessin hjá stórveldinum. Hin fyrra var Madeline Albright, sum var dóttir ein av lærarunum hjá Condoleezzu Rice á lærda háskúlanum. Hon er úr svarta minnilutanum í USA.

robotstxt: allowed

filter: keep


text:
5070.17 - Bachelor verkætlan
Skeiðsnummar
5070.17
Heiti
Bachelor verkætlan
ECTS
22,5
Endamál
Bachelorlesturin verður lokin við at gera eina verkætlan um eitt valt evni í KT-verkfrøði og skriva eina samanhangandi og greiða frágreiðing um arbeiðið. Frágreiðingin skal verða skipað sambært vanligum reglum í vísindaligum frágreiðingum.
Innihald
Evni vera vald av teimum lesandi í samráði við vegleiðarar. Verkætlanin umfatar eina útgreinda lýsing og viðgerð av tillutaðu verkætlannaruppgávuni, mátingar við mátitólum, um tað er viðkomandi, savn av tilfari, greining av spurningum, og møguliga gerð ella kanning av skipan ella telduforriti. Ein víðfevnd ritgerð verður skrivað, og skal hon innihalda viðkomandi tekst, myndir, talvur, samandrátt, innihaldsyvirlit, indeks,og ein lista yvir tekn. Ritgerðin skal umfata skildømandi og víðfevnandi umráðingar og viðgerð við niðurstøðum um úrslit, umframt samanberingar við áður vunnin úrslit, t.d. viðgjørd í faklium og vísindaligum tilvísingum. Ein stuttur ikki-serfrøðiligur samandráttur, eina hálva A4 síðu í stødd skal skrivast á føroyskum og á enskum. Ritgerðin verður skrivað á máli, ið semja verður gjørd um millum ábyrgdarlærara og student, vanliga á føroyskum, einum øðrum norðurlendskum máli ella enskum.
Læru- og undirvísingarhættir
Verkætlanar-arbeiði við sjálvlestri og bólkaarbeiði. Leiðbeining og kjak av verkætlanini. Alt arbeiðið skal verða avrikað innan fyri tíðarkarm uppá 16 vikur, og ein evsta freist fyri innlating av B.Sc-ritgerðini skal verða sett.
Próvtøkuháttur
Meting av skrivligari ritgerð, umframt munnligari framløgu og persónligari verju av ritgerðini. Munnliga framløgan skal vara í umleið 20 min., og verjan (spurningar frá próvdómara/um) skal vara í 10-40 min. Samanlagt 30-60 min. Próvtøkuúrslit sambært galdandi próvtalsstiga.
Próvtalsstigi
P-talsstigin
Lestrarlisti
Allar viðkomandi greinar, bøkur, savn av dátum og instrumentering, og skjalprógvað forrit.
Ábyrgd
Hannes Gislason


text:
Posts By Brynhild Dam
Síðsta freist at søkja ferðastudning uttanlands nærkast04/06/2020 | Brynhild Dam
Studni boðar frá, at síðsta freist at søkja ferðastudning uttanlands nærkast.
Studni: 30. juni 2020 er síðsta freist at søkja um ferðastudning til lesandi uttanlands.
Hetta er galdandi fyri øll tey, ið byrjaðu lesturin um heystið, t.v.s. millum 1. … Les meira...
Myndasavn: Fastalávint 202015/03/2020 | Brynhild Dam
23. Februar skipaði Álaborg fyri Fastalávintshaldi við tunnusláttri og skattaveiðu fyri føroysku børnunum í Aalborg.
Tá ið kattakongurin var funnin, funnu vit útav, at bommið var stolið. Børnini fóru so á skattaveiðu við Skipara Garðshorn, har ið tey fyrst … Les meira...
Kvæðini á Ræstkjøtaveitsluni09/03/2020 | Brynhild Dam
Traditionen tro sláa vit ring eftir borðhaldið á Ræstkjøtaveitsluni. Heiðurslimur okkara, Jóannes Nolsøe, skipar føroyska dansinum.
Komandi leygarkvøld, 14. mars, verður ársins Ræstkjøtaveitsla, sum aftur í ár er fullsett. Sitandi nevnd takkar fyri seg undir hesari veitslu, og eftir … Les meira...
Nýggj nevnd í Álaborg07/03/2020 | Brynhild Dam
Í dag var árligi aðalfundurin í Álaborg og nýggja nevndin í Álaborg er nú skipað.
Til aðalfundin í dag 07. mars 2020 varð nýggj nevnd vald. Kl. 11.00 bjóðaði sitandi nevnd til brunsj, og undirtøkan var framúr góð. Formaðurin tók … Les meira...
Tróndur: Formanssessurin í Álaborg06/03/2020 | Brynhild Dam
Bloggur: Tróndur Fuglø, formaður í føroyingafelagnum í Aalborg, greiðir frá, hvussu tað hevur verið at verið formaður í Álaborg seinasta árið.
Tá eg stillaði upp til aðalfundin í 2019, hevði eg ikki peiling yvir, hvat tað var eg segði ja … Les meira...
Magnus Pauli: Nevndararbeiðið er eitt eg eri sera fegin fyri at hava roynt05/03/2020 | Brynhild Dam
Bloggur: Magnus Pauli West, fyrrverandi formaður í føroyingafelagnum, hugleiðir um, hvussu nevndararbeiðið í Álaborg kann vera við til at styrkja teg persónligt sum professionelt.
Tað er heilt vist nógvar orsøkir til, hví ein velur at fara í eina nevnd hjá … Les meira...
Sunnudagsskúlin fluttur til 8. mars04/03/2020 | Brynhild Dam
Orsakað av at ræstkjøtaveitslan verður næsta vikuskifti 14. mars 2020, verður sunnudagsskúlin, sum skuldi vera 15. mars, framskundaður eina viku til 8. mars.
Sunnudagsskúlin 8. mars verður kl. 11.00 í hølunum á Forchhammersvej 5-7, 9000 Aalborg. Børnini fara at … Les meira...
Kára: Tí stilli eg uppaftur!03/03/2020 | Brynhild Dam
Bloggur: Kára Veirum greiðir frá, hví hon ætlar at stilla upp aftur á aðalfundinum 7. mars 2020.
Eg havi sitið í nevndini í føroyingafelagnum í Aalborg 5 ár. Í 2019/20 havi eg verið hjálparfólk, so nú er tíðin komin aftur at … Les meira...
Rani: Peningarøkil í Álaborg02/03/2020 | Brynhild Dam
Bloggur: Rani Gregoriussen, peningarøkil 2019/20, greiður frá nevndararbeiðinum í Álaborg og uppgávunum sum peningarøkil í felagnum.
At vera í nevndini hjá Álaborg er gevandi, mennandi og ábyrgdarfult, tí uppgávurnar sum nevndarlimur fevna víða um. Felagsskapurin í Álaborg er sera góður, … Les meira...
Bryndis: Kom við í nýggju nevndina í Álaborg01/03/2020 | Brynhild Dam
Bloggur: Kom við í nýggju nevndina í Álaborg 2020-2021! Ein felagsskapur har man kann gera mun og hevur leysar teymar at skapa tiltøk.
Nú eru skjótt trý ár síðani, at eg fekk eini persónlig boð frá eini vinkonu um at … Les meira...


text:
- 14Shares
Stropin er ein dagstovnur, ið byrjaði sítt virksemi í september 2012, fyri børn úr ½ til 6 ára aldur. Stovnurin liggur í einum náttúruríkum umhvørvi, har ið náttúran náttúrliga setur sín dám á gerandisdagin.
Vegna økt barnatal bjóða vit 1 spennandi starv, ið er í støðugari menning, har tú kanst verða við at mynda og seta tín dám á okkara frálíka stovn við óteljandi møguleikum.
Vit sóknast eftir: Námsfrøðingi, ið kann arbeiða sjálvstøðugt, er ja-ligur, dugir at samstarva, taka ábyrgd og dugir at seta sær mál eins og at skapa ein spennandi og fjølbroyttan gerandisdag, har barnið er í miðdeplinum.
Starvið eru 40 tíma viku ætlað námsfrøðingi. Grunda á, at vit nýta ársverk, er tímatalið 37,5 um vikuna. Afturat dagliga arbeiðinum á stovninum, eru fundir og fyrireiking eftir vanliga arbeiðstíð, talt við í ársnormin, ið samanlagt telur 40 tíma viku.
Setanarviðurskifti
Starvið verður sett 14. januar 2019 ella eftir nærri avtalu. Um ongin námsfrøðingur søkir, verður hjálparfólk sett tíðaravmarkað.
Løn sambært sáttmála millum Føroya Pedagogfelag og Kommunala Arbeiðsgevarafelag Føroya. Lønarstig 11 - 21 fyri Námsfrøðingar. Arbeiðstíðin er mánadag til fríggjadag kl. 07.15 – 17.00.
Skrivlig umsókn saman við prógvi og møguligum viðmæli/-um skal verða Fuglafjarðar kommunu í hendi í seinasta lagi:
Fríggjadagin 11. januar 2019 kl. 12.00
Fuglafjarðar kommuna
Ennivegur 38
Fo-530 Fuglafjørður
Ella info@fuglafjordur.fo
Meira fæst at vita um starvið og um stovnin við at venda sær til Annu Joensen, leiðara, telefon 238041, ella stropin@fuglafjordur.fo.


text:
15. apríl 2020
Varðveit og betra um heilsu tína: Kropslig venjingartilmæli í korona-undantaksstøðuni
Tað er alneyðugt at varðveita kropsliga rørslu og venjing, hóast broyttu umstøðurnar. Tað er serstakliga umráðandi at fremja aeroba venjing (treystisvenjing) og styrkivenjing fyri at varðveita og betra um heilsustøðuna.
Tilmælini frá WHO eru fyri vaksin: 150 minuttir um vikuna av treystisvenjing ella 75 minuttir av treystisvenjing við stórari arbeiðstyngd, meðan børn eiga at fremja treystisvenjing við miðal og stórari arbeiðstyngd 1 tíma hvønn dag.
Eisini eiga bæði børn, ung, vaksin og eldri at gera styrkivenjing fyri stóru vøddabólkarnar 2-3 ferðir um vikuna. Tabellin vísir, hvussu treystisvenjing kann fremjast og stýrast í verki fyri ymiskar málbólkar.


text:
IRF hevur í dag havt aðalfund, og rakstrarúrslitið fyri 2019 gjørdist 1,9 mió. kr. Hetta er 2 mió. kr. meira enn mett frammanundan. Inntøkurnar eru 4,7 mió. kr. hægri enn mett, og útreiðslurnar eru 3,8 mió. kr. hægri enn mett.
Í 2019 hevur IRF gjørt íløgur fyri tilsamans 33 mió. kr. Av hesum vórðu 22,5 mió. kr. nýttar á Hagaleiti, 3,5 mió. kr. í tyrvingar- og umlastingarplássum, og 7 mió. kr. vórðu nýttar til bilar og maskinur.
Bruttoúrslitið fyri 2019 gjørdist 57 mió. kr., sum er tað sama sum í 2018. Fíggjarstøðan javnvigar við 185 mió. kr. í 2019 í mun til 188 mió. kr. í 2018.
Árið, sum fór
Fyri IRF hevur 2019 verið merkt av nógvum byggivirksemi og spennandi verkætlanum, sum eru ávegis.Nýumvælda Brennistøðin hevur staðið seg ómetaliga væl. Vit eru farin frá at brenna 56 tons um samdøgrið til í miðal 78 tons um samdøgrið. Økta brenniorkan kemur væl við, tí tøl okkara vísa enn eina ferð, at góða gongdin í Føroyum heldur fram, og við henni økjast burturkastnøgdirnar eisini.
Nýggj Móttøkuhøll
Byggingin av Móttøkuhøllini setti eisini sín dám á 2019, og nýggja høllin verður í skrivandi stund royndarkoyrd. Rakstrarligu og umhvørvisligu fyrimunirnir við høllini eru nógvir, og hon er eitt stórt stig á grønu kós felagsins. Meira kann lesast um nýggju høllina her.
Nýtt samstarv millum Tórshavnar kommunu og IRF
2019 gjørdist eisini árið, tá ið Tórshavnar kommuna og IRF skrivaðu undir sáttmála at gera felags tyrvingarpláss og avvatningarskipan til evju í Nýggjheiðum í Kvívík. Væleydnað samstarv er longu á fleiri økjum partanna millum, og tí varð avgjørt eisini at samstarva um hesa verkætlanina. Tá ið stórar íløgur verða gjørdar í felag heldur enn hvør sær, verður tað til gagns fyri allar føroyingar, tí kostnaðurin verður minni fyri hvønn borgara. Les meira um verkætlanina her.
IRF 40 ár
Í 2019 vóru 40 ár liðin, síðan IRF varð sett á stovn, og serliga tey fyrstu árini hjá felagnum leikaði tað mangan hart á. IRF telur í dag á leið 100 starvsfólk, og bæði nevnd og leiðsla eru errin um hesi starvsfólk, sum hvønn dag lyfta eina uppgávu av alstórum samfelagsligum og umhvørvisligum týdningi.
Samanumtikið hevur 2019 verið eitt hendingaríkt ár, og nógv bendir á, at 2020 fer at verða eins spennandi.


text:
Nordisk Film boðar í sínum tíðindaskrivið um biografkonsertirnar við Høgna Lisberg frá, at biografhøli eru sera vælegnaði til tónleika framførslur, á konsertini í Metropol biografinum í Keypmannahavn fingu áskoðararnir sjón fyri søgn.
Høgni Lisberg spældi í týskvøldið fyrstu av trimum biografkonsertum í Danmark. Konsertin í Keypmannahavn var sera væleydnað. Høgni og bólkur hansara eru við tíðini vorðnir sera væl samanspældir, og hetta merkti konsertina. Hon varð flott avgreidd.
Í biograf í góðveðri
Tað tyktist annars eitt sindur løgið at skula inn í biografmyrkrið í góðveðrinum í Keypmannahavn týskvøldið. Hóast klokkan var sjey um kvøldið vísti hitamálarin á Ráðhúsplássinum 10 hitastig, og sólin skein frá einum bláum himli. Her var meira upplagt at fara ein gongutúr eftir Stroynum, enn at fara niður í kjallaran á Rådhusarkaden á konsert. Men niðri í salinum vísti løtan seg at gerast ein av teimum heilt góðu.
Væl vald løg
Skráin hjá Høgna er nú vorðin so umfatandi, at hann kann velja og vraka hvørji løg hann spælir. Hetta gevur møguleikar fyri valum og frávalum, ið kunnu vera heppin ella óheppin. Sjálvandi eru løg, ið ein kundi sakna, serliga nøkur av betru løgunum á fyrstu fløguni hjá Høgna, ið heilt var tikin av skránni. Men tað kemst ikki uttanum, at á hesi konsertini virkaðu eingi løg, sum veikar løtur. Eisini var skráin á onkran hátt samanhangandi og einstátta á tann góða mátan. Hóast konsertin var umleið ein tíma, so kendist løtan alt ov stutt. Undirhaldið var stutt sagt so framúr gott. Frá fyrstu løtuni við kontri og hilla-di-hey kenda Just Dig til síðstu tónarnar av Dylan klassikaranum All Along The Watchtower, ið var eykalagið hetta kvøldið.
Nýggja hæddarpunkt
Nøkur løg kunnu hálast fram sum serliga væleydnaði, eitt nú tað undurfulla Morning Dew, Léla og altíð góða Learn To Ride On Waves. Men eisini tey bæði nýggju løgini The Birth Of Stars og Being Out Of Town vóru hæddarpunkt. Í nýggju løgunum tykist Høgni at brúka røddina til fulnar. Bólkurin tyktist eisini serlig væl koyrandi í hesum báðum løgunum.
Vakurt grafiskt fylgispæl
Afturvið framsførsluni vóru filmsbrot og ymiskur grafikkur sýndu á løriftinum, hetta riggaði sera væl. Serliga stuttligt var at síggja ymisku grafisku improvisatiónirnar yvir fyrra fløguhúsan til Morning Dew. Eg havi ongantíð verið fjeppari av hesum húsa, men á biografkonsertini fekk hann nýggja og djypri meining.
Tørvar nýggjan gittar
Samanumtikið taldist hetta millum tær heilt góðu konsertirnar hjá Høgna og bólki hansara. Men karmarnir lyftu konsertina enn longur upp. Tó kann eg ikki lata vera við at fýlast at ljóðinum, serliga fyrstu løtuna var bassurin dekan ov harður og trupult var at hoyra tann eina gittarin, tað skiltist, at hetta var orsakað av tøkniligum trupulleikum við júst hesum gittara, men hetta batnaði eftir eini løtu, tá ljóðmaðurin við skynsemi fekk arbeitt rundanum um trupulleikan. Eitt sum ikki batnaði var tann evindaliga stemmingin av gittaranum. Høgni Lisberg hevur uttan iva tørv á einum nýggjum gittara, tí millum hvørt lag gekk ein løta, har Høgni stemmaði gittarin. Hetta var stutt sagt irriterandi.
Bygdasligt á tann góða mátan
Tað er okkurt so deiliga sjarmerandi bygdasligt við tónleikinum hjá Høgna, hetta kom veruliga til sjóndar á konsertini, og eg fekk á onkran hátt nakrar Bruce Springsteen kenslur av at sita og hoyra bólkin. Serliga kom hetta sjarmerandi bygdasliga til sjóndar í lagnum Desert, har allir tónleikararnir reistust frá sínum ljóðførum og sungu og spældu í flokki fremst á pallinum, millum annað við Brandi Jacobsen standandi og bukandi á eina trummu við kustum. Herlig løta.
Konsertferðin helt fram í BioCity í Odense mikukvøldið og hóskvøldið kl. 19.00 spælir Høgni í Biocity í Århus. Konsertferðin verður fyriskipa í samstarvi við Nordisk Film Biografer A/S.


text:
Týsdagin 29. september var seminar um vaksnamannlæru á Parnassinum á Hotel Hafnia. Tað vóru NVL (norðurlendskt netverk fyri vaksnamannalæru) og Fróðskaparsetur Føroya, sum buðu til seminarið.
Umframt 3 fyrilestrar, so vóru eisini ymsir stovnar og feløg biðin um at koma við sínum íkasti.
Gyðja Hjalmarsdóttir Didriksen, lærari í lesihúsinum í Tróndargøtu, kom við hesum íkastinum:
Vit takka fyri innbjóðingina, til hettar áhugaverda seminarið.
Tá eg sigi vit, so meini eg okkum, ið myndað Lesihúsið í Tróndargøtu, sum hýsir Felagnum fyri lesi og skriviveik og okkara næmingum.
Felagið var stovnað á fundi í MBF-húsinum á heysti 2001, og vóru tað mammur at lesiveikum børnum, ið stovnaðu felagið av fyrstantíð!
Í dag eru vit eitt vælskipað lið av vælútbúnum fólki, ið starvast her, og vit kenna tørvin á okkum vaksa, jú fleiri finna útav, at vit eru til.
50 næmingar hava vit í dag.
Vit gleðast sjálvandi um, at vaksnamannaútbúgving og lívslong læra verða sett á breddan.
Vit lurta við áhuga og skulu fáa tað vit hoyra her, at sampakka í okkara høpi onkursvegna. Tí eru vit vælsaktans boðin við.
Vit eru jú ikki ein útbúgvingarstovnur.
Tað, sum vit gera, er at gera fólk við lesi- og skrivitrupulleikum klár til útbúgvingar og guida teimum í teirra læru tilgongdum.
Okkara brúkarar eru børn niður í 4. flokk og upp í 9. / 10. flokk í fólkaskúlanum, miðnáms næmingar , SIT, lærlingaútbúgvingar og tosa vit útbúgvingarskipanir, so hava vit so at siga allar útbúgvingar, ið vit bjóða fram her á landi, umboðaðar í okkara næmingaskara.
Harumframt hava vit eisini vaksin fólk, ið ikki eru í útbúgving, og sum ongantíð tóku eina útbúgving, allarhelst tí tey ongantíð lærdu at lesa og skriva meðan tey gingu í skúla. Hetta hevur fylgt og forfylgt teimum, og verið grund til, at tey hava kent seg minnimentan og minni verdan í sosialum høpi og ikki at tala um í útbúgvingar høpi í heila tiki.
Vit fegnast um tey tiltøk, sum nú fara fram í fólkaskúlanum, at ásanna, lýsa og viðurkenna trupulleikan heilt konkret ístaðin fyri at byggja á fornemmilsini hjá einstøkum lærarum.
Og so gleða vit okkum nógv til, at tað slettis ikki verður brúk fyri okkum longur!!
Sjálvandi tí at skúlin fer at lofta øllum.
Tá fara vit at dansa í gøtunum!!
Men inntil tá, eru vit ikki arbeiðsleys.
Okkara niðurstøða má verða:
Vit skulu minna á, at vit, Lesihúsið, eru til. Vit hava tær útbúgvingar, ið skulu til at undirvísa og vegleiða fólki við lesi- og skrivi trupulleikum. Tey skulu tit hava í huga, tá tit ráðleggja undirvísingarskipanir og tiltøk sum vaksnamannaútbúgvingar og lívlanga læring.
Vit vita, at áleið 10 % av fólkatalinum í einum landi hava lesi- og skrivitrupulleikar.
Vit skulu ikki rokna við, at hesin veruleiki verður øðrvísi, tá talan verður um vaksnamannaútbúgvingar.
Játtanir og skipanir skulu setast í verk, so lesi og skriviveik frá byrjan, frá fyrsta útbúgvingardegi, hava hjálpina beint við hondina, tað skal ikki verða ein forðing fyri, at verða ein partur av hesum tilboðnum.
At gera vart við, og halda fast við kravið um, at skipanir fyri lesi og skriviveik verða ein partur av fyrireikingararbeiðinum til vaksna útbúgvingar, tað er okkara íkast til hettar seminarið.
Og fyri at taka samanum:
minnist til tey lesi- og skriviveiku, longu í fyrireikingarfasuni, so stutt kann tað sigast!
Tað er ein fólkarættur, at læra at lesa og at skriva!!
Takk fyri.


text:
Framtíðin hjá Kalsoynni
Ein kjakfundur um møguleikan at seta búgv í Kalsoynni
Gott 40 fólk møttu á fundinum í skúlanum á Syðradali í gjárkvøldið 30. juni. Útoyggjafelagið skipaði fyri, og Jógvan Skorheim, borgarstjóri í Klaksvíkar tók lut saman við umboðum fyri Kalsoynna.
Spurningurin, ið var settur borgarstjóranum var, hvat Klaksvíkar býráð ætlar at gera við tað, at meginparturin av teimum ungu flyta av oynni, tí ongir bústaðarmøguleikar eru.
Kalsoyggin er, hóast stuttu fjarstøðuna til Klaksvíkar, eins illa fyri, tá tað kemur til fráflyting, og hinar útoyggjarnar. Síðani 2010 er fólkatalið fallið við meira enn 34%. Ein stór orsøk er, sambært kalsoyingum, at ongin møguleiki er at fáa ein bústað, hvørki grundstykkir ella leiguíbúðir.
Fleiri av teimum ungu sum vóru á fundinum, søgdu at tey fegin vildu búgva og arbeiða í oynni, og eftirlýsti møguleikan. Tað kom eisini greitt fram, at talan var um grundstykkir og leiguíbúðir.
Jógvan Skorheim váttaði at tað er ein eftirspurningur og at bíðitíðin eftir grundstykkið hevur verið ov long, bæði á Syðradali og á Húsum. Avbjóðingarnar hava verið atgongdin til lendi, og tørvur á broytingum í byggisamtyktum o.a. Borgarstjórin legði áherðslu á, at kommunan ger alt fyri at útvega grundstykkir, so skjótt sum til ber.
Tá tað kemur til leiguíbúðir, eru tað ikki heimildir í lógini fyri, at kommunan kann gera nakað við hetta. Tað er tørvur á smidligari reglu- og lógarverkið, tá talan er um útoyggjarnar, tí umstøðurnar eru so nógv øðrvísi, enn á meginøkinum. Tó skuldi tað verið upplagt at gjørt átøk saman við Bústøðum, men sum sagt, so ber tað ikki til, segði Jógvan Skorheim.
Paulina Eliasen, ið umboðaði Syðradal, og Jóhanna Maria Isaksen, av Húsum, lýsti umstøðurnar og tað truplu støðuna hjá ungdóminum, ið ynskir at búseta seg í heimbygdunum. Einasti møguleiki er at búgva inni hjá foreldrunum, og tað hvørki kunnu ella ynskja øll.
Á fundinum var eitt dømi úr Húsavík umrøtt, har kommunan útvegar ein ”royndarbústað” til unga familju at leiga, til tey fara undir at byggja egin hús, eisini ein verkætlan í Vági, ið var nevnd.
Niðurstøðan á fundinum var, at vantandi møguleikin hjá ungum at seta búgv, er ein hóttan fyri búsetingina á Kalsoynni, og sum heild fyri allar útoyggjarnar. Hetta má broytast alt fyri eitt.
Landsins myndugleikar noyðast at gera ítøkiligar ætlanir fyri menning á útoyggj, har tað verður givið kommununum víðkaðar heimildir, eitt nú í samstarvi við Bústaðir, at útvega leiguíbúðir.
Hesum fara Útoyggjafelagið og Klaksvíkar kommuna at virka fyri, og tað er eisini upplagt, at bæði Kommunufelagið og Bústaðir eru við í hesum.
Føgur orð um viljan at hava búsettar útoyggjar, nytta onki, um ongir bústaðir eru tøkir - tí er hetta ein uppgáva, ið landið saman við kommununum eigur at lyfta, og ongantíð ov skjótt.


text:
U21-kappingin fór í gongd áðrenn Korona-kreppan byrjaði. Vit hava hugt eftir aldurssamansetingini í U21 kappingini.
Ein av høvuðsorsøkunum fyri at gera eina U21 kapping var, at fáa leikarar at spæla longri, tí man helst, at frágongdin var ov stór. Hyggja vit eftir A-bólkinum, har tey ‘’seriøsu’’ liðini mugu væntast at spæla, so eru teir elstu árgangirnir ringast umboðaðir. Hetta kann hava nógvar orsøkir. M.a. kann ein vera, at fleiri av hesum leikarum spæla í t.d. Betri Deildini og 1.deild.
Árgangirnir fyri U21 eru 1999, 2000, 2001 og 2002. Síðani hava øll liðini leikarar frá 2003 árganginum og okkurt lið hevur leikarar frá 2004 árganginum. Tey fýra liðini, ið spældu 1. umfar vóru KÍ, NSÍ, 07 Vestur og HB.
1. umfar í A-bólkinum hjá U21 2020:
1999 árgangurin: 8 leikarar
2000 árgangurin: 6 leikarar
2001 árgangurin: 14 leikarar
2002 árgangurin: 18 leikarar
2003 árgangurin: 10 leikarar
2004 árgangurin: 2 leikarar
Sum sást, so eru næstan líka nógvir leikarar frá U17 aldri (12) sum frá teimum báðum elstu árgangunum (14).
Leikarar tilsamans: 58
Kelda: FaroeSoccer


text:
- Tíðindi, mentan og ítróttur
Mjølnir er steypavinnari
Mjølnir úr Klaksvík er steypavinnari 2019 hjá monnum, eftir at teir vunnu 3-0 móti Fleyr í Stórhøllini á Hálsi.
Liðið úr Klaksvík var stórfavorittur undan finaluni, men tað var eyðsæð, at Fleyr ikki vildi geva teimum ein lættan sigur.
Í tveimum teimum fyrstu settunum fylgdi havnaliðið væl við og kundi eins væl havt vunnið fyrsta settið.
Tað var kortini Mjølnir, sum var sterkari í avgerðandi løtunum, og í triðja setti skúgvaðu klaksvíkingar allan iva til viks og vístu,
at teir eru teir sterkastu í føroyskum flogbólti í løtuni.
Teir vunnu greitt 25-14 og kundu fegnast saman við áskoðarunum um steypasigurin.
Mjølnir byrjaði dystin betur, og kom á odda tíðliga, men Fleyr át leiðsluna upp seint í settinum, og støðan gjørdist 23-23.
Tá tók Mjølnir time-out, og tað eydnaðist klaksvíkingum at taka seinastu stigini og vinna 25-23.
Annað sett fylgdi sama mynstri, sum tað fyrsta. Mjølnir tók leiðsluna tíðliga og helt hana í roynd og veru alt settið,
hóast Fleyr nærkaðist viðhvørt. Tað endaði tó við tryggum 25-20 sigri til klaksvíksliðið.
Favorittarnir úr Mjølni lótu til endans ongan iva vera um, at teir ætlaðu sær at avgera dystin í trimum
settum. Teir løgdu seg á odda beinanvegin, og leiðslan bara øktist, sum settið leið. Síðsta
bóltin sló Fleyr í blokkin og út. 25-14, og so var Mjølnir steypavinnari hjá monnum.


text:
Jonna og Elin vitja á Brennistøðini á Hjalla, tí tær vilja sleppa av við eitt KitKat pappír á rættan hátt.
Vit vitja Tavuna
Hvat er í matpakkanum? Fiskapylsa! Man hon smakka gul?
Jonna og Elin vitja á Tavuni í Leirvík, har tær hava sett sær fyri at finna útav, hvussu fiskapylsa verður gjørd. Tá man kemur innar, so er bara at fylgja luktinum av fiskafrikadellum, so finnur man onkran at práta við.
Aðrir partar
Jonna og Elin eru farnar at vitja hjá Føroya Bjór í Klaksvík, og tær leita eftir tí stóra veðrinum fyri at finna veg.
Jonna og Elin vitja á Kemilux, sum framleiðir føroyska sápu.
Jonna og Elin vitja á MBM, sum stendur fyri Meginfelag Búnaðarmanna. Tey gera alt møguligt til matnað, burtur úr føroyskari mjólk.


text:
Náttúra og tøkni 2 er ætlað til 5. flokk. Hetta er onnur bókin í røðini. Fyrsta bókin kom í 1999, og triðja og seinasta bókin kom í august 2006.
Við støði í heimligu náttúruni skulu næmingar við egnum royndum sleppa at eygleiða og kanna lívfrøðilig, landafrøðilig og alis-/evnafrøðilig fyribrigdi, ið eru grundarlagið undir tilveru okkara um allan heim. Bókarøðin er gjørd soleiðis, at næmingarnir hava eina grundbók við kunnandi tilfari um evni og eina arbeiðsbók, har royndirnar verða gjørdar.
Grundbókin er býtt sundur í evni, og lærararnir Hallur Ellingsgaard, Jenny Lydersen og Petur Ove Petersen hava skrivað hvør sín part av grundbókini og arbeiðsbókini.
Nógvar litfagrar myndir og tekningar eru, ið sera væl lýsa innihaldið í tekstinum. Myndirnar og tekningarnar hava støði í tí heimliga gerandisdegnum, men lýsa samstundis alheimslig fyribrigdi. Nú kann føroyski næmingurin lesa um náttúrufyribrigdi við dømum úr føroysku náttúruni.
Amboð til royndirnar kunnu keypast frá Bókamiðsøluni. Grundbókin er eisini komin út sum ljóðbók. Ljóðbókin kann keypast frá Bókamiðsøluni. Ljóðbókanevndin gav út. Lissi Hansen lesur. Bókin er á 5 fløgum, og tíðin er 4 tímar og 20 min.
Arbeiðsbókin til náttúru og tøkni í 5. flokki er ein nýggj utgáva, har nakrar av uppgávunum í arbeiðsbókini fr...


text:
- Reproduktiónstalið er roknað til at vera alt ov høgt.
Hetta sigur Marnar Fríðheim Kristiansen, lækni, er stóri trupulleikin í útrokningunum hjá Jógvani Thomsen, sivilverkfrøðingini, um hvussu korona fer at spreiða seg í Føroyum.
Í Degi og viku í gjár varð víst á, hvussu nógv fólk kunnu væntast at verða smittaði við koronavirusinum, og hvussu støðan hevði verið á páskum, um eingin tiltøk høvdu verið sett í verk móti smittuspjaðing.
Tað varð eisini borið fram, at tveir triðingar ella tríggir fjórðingar av íbúgvunum í Føroyum skulu hava havt koronavirusi, áðrenn samfelagið kann koyra heilt aftur.
Hesum vísir Marnar Fríðheim Kristiansen aftur í einari dagføring á Facebook. Læknin ger greitt, at reproduktiónstalið (R0- R nought) - tað er hvussu nógv onnur ein smittaður persónur kann væntað at smitta - við galdandi tiltøkum er lægri, og um tiltøkini halda, so verður tað væl lægri.
Marnar skrivar, at útfrá nýggjum tølum og metingum hjá Statens Serum Institut, og um vit samanbera okkum við Danmark, kann talið metast at verða niður ímóti 1 sum tíðin gongur og við tiltøkunum, og kanska enn tá undir 1, um tað gongur heilt væl. Hetta hevur sjálvandi stóra ávirkan á væntaðu gongdina.
Í mun til hvussu nógvir føroyingar skulu verða smittaðir, áðrenn vit kunnu vænta at samfelagið koyrir aftur sum vant - um vit skulu hava floksimunitet fyri Korona - so kann tað, útfrá væntaða reproduktiónstalinum, liggja á áleið einum triðingini av fólkinum ella lægri.
Sí frágreiðingina hjá Marnar Fríðheim Kristiansen niðanfyri:
Í Dagur & Vika í kvøld varð sagt, at vit kunnu rokna við at millum 7000-15000 eru smittaði í apríl/mai, sambært tí simulatiónini tey vístu.
Eisini søgdu tey, at fyri at vit skulu kunnu vera operationel sum samfelag, skulu 66-75% av øllum vera smittaði.
Er hetta rætt?
Nei, heldigvís ikki.
Feilurin tey gera, er at reproduktiónstalið (R0) tey rokna við er alt ov høgt.
Tað bleiv sagt í D&V at reproduktiónstalið hjá korona uttan verjandi tiltøk liggur á 3. T.v.s. at hvørt sjúkutilfeldi smittar 3 onnur. Við tiltøkunum sum vit seta í verk var sagt at R0 fall til 2.
SSI hevði í gjár eina nýggja rapport, har teir meta at reproduktiónstalið hjá Korona er 2,1 um eingin tiltøk verða sett í verk. Tey meta, at við teirra tiltøkum, kunnu tey minka um R0 við 30-50%
Í Danmark verður R0 mett at verða 2,1 sum útgangsstøði, men síðani minkað við 30-50% (1,05-1,47).
Í Føroyum kunnu vit rokna við at vit hava eitt enn lægri R0, tí tiltøkini hava eydnast so væl. Tí eru tað tíbetur ikki hasi tølini vit skulu forvænta í Føroyum tær næstu vikurnar.
Hvussu so við úttalilsinum um, at 66-75% skulu vera smittaði áðrenn vit kunnu vera operationel sum samfelag aftur?
Hetta byggir á, at vit skulu uppbygja floksimmunitet fyri Korona.
Aftur her hevur reproduktiónstalið ein týdningarmikla leiklut, tí tað hevur beinleiðis ávirkan á, hvussu nógv skulu vera immun fyri at uppnáa floksimmunitet.
Ein kann rokna hvussu nógv, skulu vera immun fyri at uppnáa floksimmunitet við herd immunity threshold formlinum: 1 – (1/R0)
Við tiltøkunum vit hava gjørt, kunnu vit rokna við at R0 er væl lægri enn 2,1.
Men um vit ganga út frá at R0=2,1 skulu 52,4% vera immun áðrenn vit fáa herd immunity. Um vit siga R0=1,5, skulu 33,3% vera immun. Um R0=1,25 skulu 20% vera immun. O.s.v.
Fyri tað næsta sær hetta púra burt frá møguleikanum fyri vaccinu, sum sjálvandi, er tað vit vóna fer at kunna geva okkum immunitet.
DISCLAIMER
Eg eri lækni, men kann als ikki kalla meg ekspert á hesum økinum. Tað er møguligt at okkurt eg skrivi omanfyri hevur onkran feil. Men eg eri vísur í, at reproduktiónsratan sum varð brúkt í KVF var ov høg, og tí gevur ov høg tøl.


text:
Næstbesta liðið hjá NSÍ spældi truplan útidyst ímóti Giza Hoyvík í dag. Okkara rasku menn vunnu ikki minni enn 3-0 ímóti Giza. NSÍ hevði yvirtakið stóran part av dystinum, og kundi enntá vunnið við fleiri málum, um menn vóru neyvir.
Stóra hetjan gjørdist Jann Benjaminsen, ið skoraði øll trý málini hjá NSÍ. Ein góð byrjan hjá Jann og 1. deild, og nú hava teir víst effo-liðnum vegin til í morgin.
Fyrsta málið var beinleiðis fríspark a la Neymar. Næsta málið var eftir upplegg frá Jannik, og triðja málið skoraði Jann eftir ein góðan solotúr.
Frálíkt!


text:
Samhaldsfasti Arbeiðsmarknaðareftirlønargrunnurin er ein sólskinssøga og riggar væl. Útgjaldið í dag er 5.590 kr um mánaðin, og tað er eitt týðandi ískoyti hjá øllum pensjonistum. Øll rinda, og øll fáa – ongin verður settur eftir, og ongin skal setast eftir.
Um samgongan ætlar at gera broytingar í pensjónini, so skal tað ikki gerast við at fara eftir Samhaldsfasta Arbeiðsmarknaðareftirlønargrunninum. Samhaldsfasti riggar væl og er eitt týðandi íkast hjá øllum pensjonistum í dag.
Grunnurin fór at virka í 1992 í ringastu kreppuárum, tí partarnir á arbeiðsmarknaðinum saman við politikarum úr øllum flokkum sóu, hvussu neyðugt tað var at hava ein arbeiðsmarknaðareftirlønargrunn afturat almennu pensjónini og møguligari persónligari eftirløn.
Partarnir á arbeiðsmarknaðinum hava inngoldið í og umsitið grunnin ábyrgdarfult frá byrjan, og hetta sæst aftur í dag.
Samhaldsfasti hevur prógvað sítt virði og er fyri øll, tað skal hann framhaldandi vera.
Boðskapurin frá undirritaðu fakfeløgum er greiður – latið Samhaldsfasta fáa frið.
Akademikarafelag Føroya
Búskapar- og Løgfrøðingafelag Føroya
Bioanalytikarafelagið
Fakfelagssamstarvið
Felagið Føroyskir Sjúkrarøktarfrøðingar
Føroya Arbeiðarafelag
Føroya Handverkarafelag
Føroya Fiskimannafelag
Føroya Lærarafelag
Føroya Pedagogfelag
Grafiska Yrkisfelagið
Havnar Arbeiðarafelag
Havnar Arbeiðskvinnufelag
Havnar Handverkarafelag
Heilsuhjálparafelag Føroya
Heilsurøktarafelagið
Klaksvíkar Arbeiðskvinnufelag
Klaksvíkar Arbeiðsmannafelag
Landsfelag Handverkaranna
Ljósmøðrafelag Føroya
S&K Felagið
Samtak
Skála Handverkarafelag
Starvsmannafelagið
Vágs Handverkarafelag
Tvøroyar Handverkarafelag


text:
Phantom of the Opera
Býarskái: 5 dagar / 4 nætur, 5.595,-
Fyri hvønn íroknað flogferð, gisting í dupultkamari við morgunmati og atgongumerki til Phantom of the Opera
>> Úr einans 550 kr um mðr. fyri hvønn við 62°N Snarlán <<
Hví ikki bjóða makanum ella lokka vinkonunum eitt vikuskifti til Edinburgh í oktobur. Tit taka tykkum av løttum, hyggja eftir kenda sangleikingum "Phantom of the Opera". Gisting á Motel One Princes*** beint við høvuðshandilsgøtuna Princes Street.
| Sí meira um hotellið her.
Phantom of the Opera
Prísdømi:
Legg til merkis
- Tilboðið er einans galdandi á hesari fráferð.
- Tilber at ferðast onnur tíðarskeið, bið um eitt tilboð frá okkum.
- Prísurin kann broytast alt eftir tíðarskeiði og hvat er tøkt.
- Avmarkað nøgd.
Bílegging
- Send fyrispurning umvegis heimasíðuna á teiginum til høgru
- Skriva til booking@62n.fo ella ring á telefon 34 00 00
- Støkk inn á gólvið hjá 62°N, vit hjálpa fegin


text:
Føroyar hava ræði á stórum sjóøkið. Tað ber neyvan til at planta stórar skógar á okkara veðurbardu oyggjum, men hevði tað verið møguligt at havt skógir undir vatnskorpuni? Hvørji tara sløg kundu vera áhugaverd, og hvat kunnu tey brúkast til? Ocean Rainforest bleiv stovna fyri at finna eina svar uppá akkurat hesar spurningar. Felagið arbeiðir nú við at menna eina skipan til taraaling, og selur tara sum rávøra til ymisk endamál. Stórur áhugið er á økinum, og framhaldandi vøkstur í eftirspurning og sølu, ger tað nú neyðugt hjá Ocean Rainforest at søkja um aliloyvi til taraaling kring Føroyar. Sí samrøðuna við Ólav Gregersen niðanfyri.
Líknandi greinar
Suður Korea bannar Audi, VW og Porsche bilar
Sambart The Korea Herald, er Suður Korea í ferð við at banna søluni av 8 diesel modellum av merkinum Audi, VW og Porsche, tí tey ikki livað upp til tey útlátskrøvini sum eru galdandi, upplýsti tað Suður Koreanska umhvørvismálaráði týsdagin. Umhvørvismálaráði segði eisini at tað fór at geva bøtur til “Audi Volkswagen Korea” og “Porsche […]
Facebook viðmerkingar
Íbinding av privatum orkuverkum – hví ikki brúka streym á staðnum?
Í 2017 kom SEV við fráboðan um, at privat húsarhald skuldu kunna selja streym inn á elnetið hjá SEV. Karmar vóru gjørdir til hetta endamálið, so at eigarar av smáum vindmyllum, vatnorkuverkum ella sólkyknuverkum undir 11 kW av framleiðslumátti, kundu íbinda teirra elorkuverk í elnetið. Tá prísirnir vóru lýstir eitt ár seinni, var sagt, at […]
Facebook viðmerkingar
Sjóvarfallsdrekin hjá Minesto komin til Vestmanna
Svenska fyritøkan Minesto, setir saman við SEV eitt nýtt slag av sjóvarfallsorkuverki upp í Vestmannasundi. Hetta er ein royndarverkætlan, ið skal halda fram í tvey ár. Virksemi hevur verið eina tíð á Oyrargjógv, har íbindingin í elnetið hjá SEV er lagt. Tann fyrri av tveimum “drekum” er nú komin til Føroyar, har hann var settur […]


text:
Mánakvøldið 11. februar var aðalfundur hjá Klaksvíkar Ítróttarfelag hildin á KÍ loftinum.
Formaðurin greiddi frá farna kappingarárið og roknskapurin fyri 2018 var lagdur fram og góðkendur av fundinum.
Einki mótvalevnið stillaði upp ímóti Tummas Lervig, og er hann tískil afturvaldur sum formaður í Klaksvíkar Ítróttarfelag, skrivar felagið á heimasíðuni.
Aðrir limir sum vóru aftirvaldir vóru:
Rúni Heinesen, Næstformaður
Hilmar Danielsen, Ábyrgd fyri fíggjarmál
Margit G. Joensen, Skrivari og ábyrgdarfólk fyri ungdómsfótbólt
Jórun Jacobsen sum hevur sitið í nevndini við ábyrgd fyri hølum, bar seg undan afturvali og í hennara stað varð valdur Jákup Eydnugarð.
Aðalfundurin valdi eisini Róa Clementsen í nevnd sum samskiftisfólk, og kemur hann at samskipa arbeiðið við at gera KÍ meira nýmótans, og sjónligt millum fjepparar. Umframt at hann kemur at standa fyri øllum miðla samskiftinum hjá Klaksvíkar Ítróttarfelag.


text:
- Tíðindi, mentan og ítróttur
Royna aftur at hjálpa flogvinnuni
Hóast undirtøka ikki var í samgonguni í vár, verður uppskotið um at hjálpa flogvinnuni fíggjarliga lagt fram aftur.
Uppskotið er í løglistanum, sum varð lagdur fram ólavsøkudag.
Uppskotið kom í vár, og var tá partur í hjálparpakka tvey.
Fyrsta viðgerð var í tinginum 23.apríl.
Men uppskotið kom ikki aftur úr Fíggjarnevndini, og datt tí burtur á ólavsøku.
Hevði ikki undirtøku
Formaðurin í Fíggjarnevndini, Magnus Rasmussen í Sambandsflokkinum, segði, at uppskotið hevur, sum tað var orðað tá, ikki politiska undirtøku.
Sambært lógaruppskotinum skuldu flogfeløg, sum eru skrásett í Føroyum, fáa endurrindað 35 prosent av lønunum til flogskiparar, stýrimenn og flogternur í flogfeløgum og tyrlum.
Ítøkiliga hevði uppskotið givið Atlantsflogi 12 milliónir krónur úr landskassanum um árið.
Í samgonguskjalinum stendur, at "møguleikarnir verða kannaðir at gera eina FAS-líknandi skipan fyri flogferðslu."
Tað kanningararbeiðið er ikki gjørt enn, segði Magnus Rasmussen við Kringvarpið 2.juni.
Sí eisini


text:
Hesi mál verða viðgjørd á bygdarráðsfundi, fríggjadagin 26. juni 2020 kl. 18:00.
Sumbiar Kommuna
Mál nr. 01/06
- Fyrispurningur um umbýtið av matr. nr. 164c (gróthúsið), og so far kommunan somu vídd av matr. nr. 29a. Talan er um ca. 20m2.
Mál nr. 02/06
- Umsókn um stuðul til film.
Mál nr. 03/06
- Umsókn frá TB til fótbólts skúlan 2020.
Mál nr. 04/06
- Uppskot frá Rúna Lisberg, um at Sumbiar kommuna setur seg í samband við Búnaðarstovuna um keyp av matr. nr. 29 e í Víkarbyrgi.
Mál nr. 05/06
- Fyrispurningur frá Rúna Lisberg um vendi plássið úti í Brekkulið.
Mál nr. 06/06
- Fyrispurningar frá Rúna Lisberg frá 21.06.2020 viðvíkjandi arbeiðir sum eru játtaði at fara í gongd.
- Gøtan niðan í Skorafoss.
- Trappa oman á Tarakós.
- Fríðøki úti á Akratanga.
- Bátabrúgvar/Bátapláss í Lopra.
- Vatn í Víkarbyrgi.
Til støðutakan/kunning.
- Skattainntøkurnar 2020.
- Skal samkomuhúsið málast í 2020?
- Ung í arbeiðið.
- Ymiskt


text:
Mikudagin fekk ein maður álvarsligan skaða, tá hann datt niður í eitt gosfjall á Hawaii.
Bæði bjargingar- og sløkkiliðsfólk máttu samstarva um at fáa mannin úr Kilauea-gosfjallinum. Tá hevði hann verið uml. 20 metrar niðri í gosopinum í en tíma.
Sambært B.T. var maðurin partur av einum ferðaliði, sum vitjaðu gosfjallið, og vanlukkan hendi, tá maðurin sníkti seg nærri gosfjallinum, enn loyvt var.
Maðurin ynskti at koma nærri kantinum, og tað var har, hann misti fótafestið og datt niður.
Tað er ikki greitt, hvussu tað eydnaðist bjargingarfólkunum at fáa mannin upp aftur.
Maðurin varð illa skaddur og varð fluttur á sjúkrahúsið við flogfari ella tyrlu, skrivar CNN.


text:
3. flokkur í Norðskála-Oyrar skúla
Indlæst på færøsk af Lea Mariusardóttir
Æðan er ein antarfuglur, sum heldur til við strendurnar. Bøgan er brún, og blikurin er svartur og hvítur.7
Í juni eru nógv æðureiður at síggja. Æðan roytir dún av sær sjálvari og leggur tað rundan um tey ljósagrønu eggini, so at tey ikki skulu kólna.9
Starin er ein smáfuglur, sum vit síggja millum húsini alt árið. Nær hjá sært tú, at hann ikki bara er dimmur, men eisini skyggir grønur og korkalittur og hevur nógvar hvítar og gulbrúnar prikkar.11
Um várið láta teir nógv, og teir duga sera væl at herma eftir øðrum fuglum. Um heystið savnast teir ofta í stórum flokkum, tá ið teir saman leita eftir einum staði at yvirnátta.13
Krákan etur næstan alt. Hon etur millum annað ormar, sniglar, egg, ungar, mýs, rottur, skeljadjór, fisk, deyð djór og rusk.15
Krákan er ein klókur fuglur, sum dugir væl at samstarva við aðrar krákur. Tvær krákur kunnu finna uppá at taka haruungar; onnur lokkar haruna út úr holuni, meðan hin tekur ungarnar.17
Havhesturin er ein sjófuglur. Tað vil siga, at hann livir næstan alt lívið á sjónum. Tó má hann upp á land, tá ið hann skal verpa. Havhestur verpur bara eitt egg.19
Longu tá ið ungin er einar 6 vikur, er hann størri og tyngri enn foreldrini. Síðst í august verða nógvir tiknir á sjónum, tí føroyingum dámar væl at eta havhest. Havhesturin sæst næstan alt árið.21
Foto/ Myndir/ Asseq/ Valokuva/ Guvvieh/ Nuotraukos/ Photo:
S1+16: Marek Szczepanek - commons.wikimedia.org
S4: Rúni Joensen
S6: Martin Olsson - commons.wikimedia.org
S8: June-Eyð Joensen
S10: Anbucco - commons.wikimedia.org
S12: 4028mdk09 - commons.wikimedia.org
S14: Inugami-bargho - commons.wikimedia.org
S18: Andreas Trepte - commons.wikimedia.org
S20: Erik - commons.wikimedia.org
S22: Rebekka Dís Káradóttur


text:
Okkara myndarøð 'litir' vísir Føroyar frá teirra litríku síðu.
Hóast onkrir dagar kunnu kennast nakað gráir í tí, eru vit umgird av alskyns vøkrum litum.
Í hesi røðini sært tú allar okkara myndaplakatir í litum - onkrar við sterkum litum, aðrar við veikari. Allar hava tær tó til felags, at hetta eru litir, ið við hava rundan um okkum til dagligt.
Allar myndirnar eru okkara egnu, og eru broyttar so lítið sum møguligt.
Plakatirnar í hesi røðini koma út í A5, A4, A3 & A2 á mattum pappíri og verða latnar uttan rammu.
Ynskir tú at keypa rammu, ber tað tó eisini til.


text:
Heidi Selfoss útlærd
Í dag er Heidi Selfoss útlærd á høvuðsskrivstovuni hjá Grant í Vatnsoyrum. Hon hevur staðið í læru sum skrivstovunæmingur við sergrein innan fyrisiting.
Í hesum sambandi var hugnaligur morgunmatur á deildini í Vatnsoyrum, har stjórin Kaysten Rasmussen handaði henni blómur og gávu. Hann ynskti henni tillukku og takkaði fyri hennara ídni, dugnaskap og góða hugburð. Hann fegnaðist um, at Heidi hevur valt at halda fram í starvi hjá Grant, og boðaði samstundis frá, at hon nú var sett sum bólkaleiðari hjá ordraviðgerðunum. Hetta er toymið, sum tekur ímóti bíleggingum, ger tilboð og sendir bíleggingarnar víðari til framleiðsluna. Viðskiftafólk, sum hava ringt inn kenna Heidi á hennara glaðu rødd og hennara hollu ráðgeving.
Starvsfelagar hjá Heidi ynskja henni hjartaliga tillukku og gleðast um at hon heldur fram her hjá okkum.


text:
- Fyri at kalla ein spaka fyri ein spaka, so hava vit sent allar leikararnar til hús, og í skipanina hjá ALS, sigur Mikkjal Thomassen, venjari hjá mansliðnum hjá KÍ í Betri deildini.
Leikararnir í hópinum eru í skipaini hjá ALS, sum landsstýrið hevur sett í verk, nú korona hevur lagt samfelagið at kalla stilt.
- Hjálparpakkin sum kom fevnir eisini feløgini, sum eisini betala í hann. Tað eru vit takksamir fyri, tí at tað hvílir á sjálvbodnum arbeiði. Tað at vit kunnu fáa eitt sindur av hjálp ger, at tey flestu feløgini kunnu hóðra undan, sigur Mikkjal Thomassen, við Facebooksiðuna hjá KÍ.
- Hetta merkir, at KÍ ikki kann hava leikararnar til arbeiðis, og venjingin er upp til hvønn einstaka leikara, greiðir hann frá.


text:
1 - 7 sept. 2008 verður Arnhold T. Jensen, lækni, avloysari á Skála.
Framyvir verða hesir kommunulæknaavloysara á Skála,
21/9-4/10 Anneke Højrup
20/10-8/11 Erik Andersen
27.08.2008
Kommunulæknaavloysara á Skála í næstu viku
1 - 7 sept. 2008 verður Arnhold T. Jensen, lækni, avloysari á Skála.
- COVID-19 kanningar í Runavík
- IRF sendir glas frá húsarhaldum til endurvinning
- Sjúkrahúsverkið kannar fyri koronu í Runavík
- Eysturoy, – gráa leingjan
- Mentanarvikan
- Ráðhúsið, dagstovnaøkið og COVID-19
- Pauli nýggjur skúlavørður á Skála
- Kommunuskrivstovan í summarfrí
- Gunvør havt seinasta arbeiðsdag á Sellanum
- FM renning í Runavík í morgun
- Kirkjubøkur lagdar fram í Løkshøll týskvøldið kl. 19
- Svimjihøllin nærkast
- Útstykkingar
- Við eggjartrom
- Frá Høgabóli inn í Støð
- Grót úr Sandoyartunlinum
- Býráðsfundur
- Paradísið
- Bátahylurin á Glyvrum
- Summartónar: Guðrið Hansdóttir á Bókasavninum við Løkin sunnudagin


text:
Kjarnumál hjá Starvsmannafelagnum í valárinum 2019
Starvsmannafelagið hevur avgjørt aftur at varpa ljós á løntakaran og arbeiðsmarknaðin nú løgtingsval er í hondum. Felagið hevur kjósað sær 6 kjarnumál hesuferð, sum felagið vónar at flokkarnir fara at taka til sín og vit vóna fara at síggjast aftur í komandi valstríðnum
Tað eru álitisfólkini og nevndin í Starvsmannafelagnum, sum hava valt kjarnumálini, sum felagið síðani hevur lagt fyri teir sjey flokkarnar, sum eru umboðaðir í løgtinginum, at taka støðu til.
6 kjarnumál
Verkætlanin – lýsingin av kjarnumálunum, støða felagsins og brot úr grundgevingunum frá flokkunum – eru almannakunngjørd í einum serblað í Sosialinum, sum kom í hvør hús í landinum 19. juni.
Lesið serblaðið um Kjarnumálini.
Politisku flokkarnir vóru bidnir um at taka støðu til kjarnumálini út frá trimum svarmøguleikunum, sum eru at lesa í yvirlitum, ið er knýtt at hvørjum einstøkum av kjarnumálunum. Allir flokkar, uttan Fólkaflokkurin, tóku støðu til svarmøguleikarnar, sum síggjast í yvirlitinum.
Lesið viðmerkingarnar
Harumframt fingu flokkarnir høvi í stuttum at grundgeva nærri fyri síni støðu til kjarnumálini.
Vistrumegin á síðuni kanst tú lesa skrivligu viðmerkingarnar í fullari longd, sum flokkarnir hava sent Starvsmannafelagnum til tey 6 kjarnumálini.
Starvsmannafelagið ynskir øllum sínum limum og føroyingum annars eitt gott løgtingsval.


text:
Miðvikudagin var samkoma hildin í býráðssalinum í Ráðhúsinum. Tveir av húsavørðunum í starvi hjá Runavíkar kommunu fara frá fyri aldur. Páll Rasmussen, skálamaður búsettur í Heiðunum, hevur verið í starvi hjá kommununi síðani 1996, eina stutta tíð sum gravari og tey alra flestu av árunum hevur hann verið húsavørður við skúlarnar í Runavíkar kommunu áðrenn samanleggingarnar. Í serligan mun – eftir hetta – hava tað verið skúlarnir við Løkin og á Glyvrum, sum hava tikið mestu arbeiðsorkuna.
Eyðbjørn Joensen, skálamaður búsitandi á Skála, hevur verið húsavørður í Ítróttarhøllini á Skála síðani 2002.
Borgarstjórin og Durita P. Joensen, skúlastjóri, fluttu fram røður fyri teimum báðum húsavørðunum, sum nú vera pensióneraðir. Borgastjórin takkaði teimum fyri valaverk hesi árini og vísti á tað neyðuga í hesum, at allar tær kommunalu ognirnar verða hildnar í góðum standi. Hóast tað onki hevði við løtuna at gera, sum so, minti hann teir á skyldskapin teirra millum. Páll, Eyðbjørn og borgarstjórin eru trímenningar úr somu slóð. Abbi borgarstjóran og ommur teirra, Páls og Eyðbjarnar, vóru systkin. Vaksin upp Millum Áirnar - fyri oman Oyruna - í Syðrugøtu.
Durita, ið hevur starvast saman við Pálli hesi árini, takkaði honum hjartaliga fyri ídni, hjálpsemi og fleksibilitet í tænastuni.
Borgarstjórin handaði til endans teimum báðum blómur og hvør sín málning, málaðir av rituvíkskinginum Hilmari Højgaard. Tað kemur helst ikki óvart á nakran, at motivini í báðum førum vóru bygdin á Skála.


text:
2016 var seytjanda árið á rað, at Lions Club Tórshavn skipaði fyri listaframsýning á Ólavsøku. Ágóðin av framsýningini fer á hvørjum árið til eitt vælgerandi endamál og hesaferð var ágóðin latin felagsskapinum KRIS.
Peningurin skuldi nýtast til at seta á stovn nýggja heimasíðu, har fólk, ið hava verið útsett fyri kynsligum ágangi og onnur, millum annað kunnu skriva inn sum dulnevnd
Nú okkara nýggja, stásiliga og snøgga heimasíða er vorðin veruleiki, eru vit ovurfegin og vilja vit hervið veita eina hjartaliga tøkk til Lions Club Tórshavn fyri stórfingnan stuðul á kr.70.000,-
Forsetin í Lions Club Tórshavn, Gunnar Streymoy, handar her stóru peningagávuna til Guðrun Horn Snæbjørnsdóttir, umboð fyri felagsskapin KRIS. Hetta varð gjørt, í samband við at kvinnurnar hjá Neistanum vunnu Lionssteypið 2016.
Les meira her: Her


text:
Ársins almenni leiðari
Fríggjadagin 31. januar var undirritaði kosin ársins almenni leiðari 2020 á árliga leiðaradegnum, ið Synergi skipar fyri.
Við eyðmýkt mótvegis teimum, ið dugna fólkakirkjuni og standa í manngóðum verki, verður takkað fyri heiðurin. Takk fyri innstillingina og útnevningina.
Hóskiligt er at takka størri fjøld av fólki, sum dagliga arbeiða saman við undirritaða. Undirritaði kennir seg bornan ávegis til henda heiðurin av dugnaligum starvsfólkum.
Virksemið er fjølbroytt og samanumtikið gongst væl. Fá verk eru einmans avrik.
Tøkkin verður borin
• Føroya stiftsstjórn
• Próstadømisráðnum
• umsitingini
• prestunum
• kirkjuráðunum
• kirkjunnar tænarum og hjálparfólki
• Landsverk
• Uttanríkis og Mentamálaráðnum
Ein serlig tøkk til konuna, Mariu Eiriksdóttir, ið trúføst hevur staðið mær við lið í kirkjuligum verki heima sum úti.
Jógvan Fríðriksson.


text:
Vit framleiða bæði úthurðar og altanhurðar úr plasti. Einasti munurin á altanhurð og úthurð er læsingin og handtøkini. Tí hevur tú allar somu valmøguleikar, óansæð um tú leitar eftir úthurð ella altanhurð.
Lætt viðlíkahald og sera haldfør
Hdygd plasthurðar frá GRANT krevja lítla og onga røkt. Plasthurðar roynast sera væl í Føroyum, eru haldbarar og krevja bert at tú hendinga ferð smyr hongslini. Plast hurðarnar eru fevndar av 12 ára trygdini, sum vit veita øllum okkara viðskiftafólkum.
Snið og lit eftir tínum ynski
Fyri at tú kanst fáa tí røttu hurðina, verða H-Dygd plasthurðar framleiddar í júst tí máti, sniði og liti, sum tú vilt hava. Vit gera hurðar við ella uttan rúti, og við ella uttan síðustykkjum. Lat okkum hoyra tíni hugskot. Tú kanst t.d. senda okkum eina mynd av eini hurð, sum tú hevur sæð onkrastaðni, so gera vit tær eina tekning og eitt tilboð.
Sprossar
Um tú velur at hava sprossar, og hvat slag av sprossum tú velur, hevur stóran týdning fyri heildarmyndina av húsunum. Hdygd plasthurðar fáast bæði við gjøgnumgangandi sprossum og/ella álímaðum sprossum. Teir gjøgnumgangandi sprossarnir eru 64 mm ella 91 mm, meðan teir álímaðu sprossarnir eru 25 mm ella 45 mm. Postarnir eru 90 mm.
Litir
HDYGD plasthurðar verða framleidd í hvítum tilfari. Litkotan eitur RAL 9016. Til ber eisini at fáa vindeygu, hurðar og hurðafyllingar í øðrum litum. Tá líma vit eitt sera haldført folie á. Alsamt fleiri kundar keyp plasthurðar við ymiskum litum. Spyr okkum um møguleikarnar, um hetta hevur tín áhuga.
Vanlig karmgátt ella lág gátt
Plasthurðarnar fáast við vanligari karmgátt ella lágari gátt. Vit selja mest av hurðum við vanligari karmgátt. Serliga er tað tættleikin ímóti vindi og regni, sum er fyrimunurin við vanligu karmgáttini.
Tað føroyska veðurlagið kann vera ein avbjóðing um hurðin hevur lága gátt. Hetta er serliga um hurðin stendur ábært í mun til vind og regn. Men stendur hurðin í lívd ella í húsum har t.d. koyristólar vanliga koma um dyrnar, so kann ein lág gátt vera eitt gott val.
Hæddin á vanligari karmgátt er 7,5 cm og á lágari gátt 2 cm.
Glas
Ynskir tú glas í hurðina ella í síðupartí, eru fleiri møguleikar. Myndin vísir tað mest vanliga.
Hevur tú onnur ynskir, so ráðgeva vit sjálvandi, soleiðis at tú fært tað rætta til tín tørv.
Tú kanst lesa meira um glas her.
Ómakaleys røkt
Hdygd plasthurðar krevja bert ein vátan klút og smyrjing. Fyri at fáa hurðina at rigga sum best mæla vit til, at hongslini verða smurd tvær ferðir um árið, t.d. á vári og heysti.
Frá ráðgeving til ísetan
GRANT er tín føroyski heildarveitari av vindeyga og fasaduloysnum. Vit ráðgeva tær, so tú fært tí røttu loysnina til tín tørv. Vit bjóða okkum eisini at taka tíni gomlu vindeygu og hurðar úr og seta tey nýggju í. Spyr okkum um kostnað, og ger avtalu um nær tú ynskir arbeiðið gjørt.
Dømir
Niðanfyri her síggjast nakrar myndir av hurðum, sum vit hava framleitt til væl nøgdar kundar. Tú ert vælkomin við tínum hugskotum og fyrispurningi um snið. Vit framleiða hurðar eftir forskrift frá fyritøkuni GRAD-EXPORT. Tískil hava vit júst sama úrval at plasthurðum (PVC-hurðum), sum tú sært á teirra heimasíðu. Legg tó merki til, at vit seta onnur handtøk í enn tey, sum tú sært á myndunum. Okkara hurðar hava handtøk, sum eru vanlig í Føroyum. Sí møguleikarnar á teirra heimasíðu her: https://grad-export.hr/en/decorative-pvc-doorpanels